Mushkiladaha Soo Ifbaxaya Waqtigan | Laashin iyo Hal-abuur\nMushkiladaha Soo Ifbaxaya Waqtigan\nMuhiimad inooma laha inaynu ku baraarugno qalalaasaha qarsoon e, ay fidinayaan dad loo hubeeyay in maanku ay qaawiyaan. Haa, baraarug ka weyn baa jiro oo noo soo saarayo inaynu si xilkasnimo ah, oo jiritaan xaqiiqa ah aan dabar goyn karno.\nHubaal inaynu hiraal wacan qorsheysaneyno, laakiin hiraalkaa inoogu ma baahna in aynu isku dhiirigelinno. Dhiiranaantu waxay soo deg-degtaa kolkii loo filan waayo inaynu dejino hiraal gor-gortamayo.\nQiyaasta ugu badan oo aynu ka filaneyno udub dhaxaadka nolosha, ayaa ah in nafta loo socod baro cawaaqibta iyo ray-raynta nolosha.\nWaxaa soo ifbaxo aammintan( wakhtigaan) loo hadaaqayo doqonimo, halkaa looma sawiran karo dulucda saxda, laakiin waa iska yeel yeel loo xariiqay dabar goynta wacyiga naf ahaaneed.\nAammintan duqonimada waa mid laga macaasho si loo soo xeri geliyo agabyada ay adeegsato maskaxda. Sidaa bay isu xilsaaraan gulufyada ku hubeysan raad racaynta kasmo dabar goynta.\nAammintan doqonimada waxay isu xilsaartaa sidii bulsho masuul ay ugu noqon lahaayeen, waxayna soo saaraan bulsho u horumartay doqonimada.\nHalbeegga ay suurta geliyaan doqomada waa ayagoo taariikh unuurta faraca doqomada soo saaraan. Ogow maamuus waliba oo wacan ama xun, tillaabadiisa iyo horjoogiisa waqtiga uu joogo kuma cabbiro, wuxuu ku cabbiraa haykalka taariikheed oo uu boos ka geli karo. Waana astaan maskaxeed loo turxaan bixiyay caqliyadda taariikheed.\nAammintan looma socdaalin kasmada naf ahaaneed, ee waxaa loo socdaalay qirashada u bahowday daruusta walbahaarka.\nMa cabiro karo sohdimaha iyo filashada ay qorsheeynayaan kuwa uxawaareeya quruxda horboodka aan loo qurxineynin kasmada.\nAammintan waxaa xeen daab ku jira fikirka, kolkii fikirka looga baahnaa in caalamka iyo jeerihiisa loo diro. Qof waliba wuxuu wax ku cabiraa isla meesha ama goobta uu joogo, laakiin fikirku farriintiisu ma dhaafsiisna xeen daabkaas.\nDerbiyada kasmo waxay xaaqdaa, inta ku garasho ah si caqlabiyad ay uhesho. Waana cubtanka aammintaan ay fulinayaan kuwa u majeertay maamuuska doqonimo.\nAammintan waxaa astaan noqotay maamuus loogu socnaado dadka, halkii lagu baraarugi lahaa rog-rogga fikirka si uu baaq diiran usoo saaro.\nAmmintan maamuuska baa fikirka isbaaro udhigtay, waayo keenni fikirayay wuxuu u tillaabsaday astaan jago. Waana halka ay ku kala gudbaan aqoonyahanka fikirka ugu socdaala bulshadiisa iyo aqoonyahanka ubislaada nafciga jago.\nAammintan waxaa awood sheeganeyso luuqadda, kolkii la doonayey in uu awood sheegto fikirka xorta ah. Qof waliba wuxuu wax ku cabbirayaa hadalkiisa, halkii la doonayey in qaab fikir ahaan wax lagu cabbiro.\nGabl dhac waliba fikirku aragti soo ma saaro, halkii gabal dhac waliba la odoroosi jiray, jiritaanka fikirka iyo unuglahaanshaha fikirka. Gabal dhac waliba farriin bay soo gudbisaa cadceedda, farriintaana aammintaan looma fikiro.\nCadceedda waxay soo saartaa tashi iyo baaq ay jeceshahay in lagu baraarugu sii socodkeeda iyo in jeceshahay joogitaankeeda, si astaamaha nolosha inoogu tusiso.\nWaxaa soo xarooganaya waaqicaan xogo aan xaqiiqo ku salaysnayn si loogu baraarugo qiyamka xogtaas ay sidato, halkii loogu baahnaa xog waliba lasoo marsiiyo ilo sax ah. Waana habraac la’aanta aynu ku shaqaleysiinin maanka.\nAammintaan waxaynu noqonay dad qaadashada ku habboon aan warcelin weydiimo la imaan karin, waana hab maan dameyreysi aan jawaab soo celin karin. Yeelkeede, aragti waliba waxay sameysantaa kolkii loogu kuur galo qabatinka fikirka iyo weydiinta. Halkaa waxaa kasoo baxo aragti fog una dhabo gasho natiijada.\nAammintaan la joogo waxaa nisbo isu yeelay dadyowga u bahaloway fahamka mansab ay ugarteen in ay qiil ku raadsadaan magacaas, isla jeerkaa ay qaaciddo ka sameystaan mansabkaa. Hubbaanti waa inaynu kala saari karnaa cadadka garaadka iyo cadadka maamuusyada.\nUmuurta waaqicaan waa mid aan ahmiyad la siineynin daruufta taagan, waxaana loo ordayaa daruufo aan maxalli ahayn kuwaa oo lagu mashquulinayo bulshada.\nWaa si wacan in la falanqeeyo gulufyada ku bahoobay danta, waana si wacan in la lafa guro kuwa shiilla danta bulshada. Kolkii isla xisaabtan fikir yimaado waxaa soo xaroodo qiyam bulsho ahaaneed.\nMushkiladdu waa anshax, waxay dar-dar gelisaa baahida taagan si xal loogu keeno, xalkuna waa joogteyn loogu kuur galayo eegidda fikirka si uu umacsalaameeyo mushkiladda.\nOgow akhristoow in loo socdo dhabbo aynan ogeyn jiritaankiisa iyo natiijadiisa, waa inaynu la imaannaa fikir sare loo sara kiciyay caqliyad fiyow.


Afar arrimood oo ku saabsan mashaqada haysata Muslimiinta Rohingya – XAMAR POST\nAfar arrimood oo ku saabsan mashaqada haysata Muslimiinta Rohingya\nIbtilada haysata boqollaal kun oo qof oo ah muslimiinta Rohingya ayaa la sheegay inay tahay mushkiladda qaxooti ee dunida ugu xawliga badan.\nInay u bareeraan khatar xagga badda ah ama lug ah, ayaa in ka badan nus malyan waxay ku kalliftay inay ka cararaan burburka guryahooda iyo dilka ka socda waqooyiga gobolka Rakhine ee Myanmar (Burma) oo ay u qaxaan Bangladesh tan iyo Agoosto.\nQaramada Midoobay waxay ku tilmaantay duullaanka Rakhine ee dhaliyey qaxa xoogga leh inuu la mid yahay “tusaalayaasha buugaagta ku qoran ee isir sifaynta”.\nMilateriga Myanmar wuxuu sheegay inuu la dagaallamayo mintidiinta Rohingya, waxayna beeniyeen inay bartilmaameedsanayaan rayid.\nYey Yihiin Rohingya?\nRohingya oo tiradooda lagu qiyaasay ilaa hal malyan billowgii sannadka, waxay ka mid yihiin qowmiyadaha laga tirada badan yahay ee dalka dega. Muslimiinta Rohingya waxay ka dhigan yihiin aqlabiyadda muslimiinta Myanmar, ayadoo badidood ay ku nool yihiin gobolka Rakhine.\nWaxay leeyihiin luqaddooda iyo dhaqankooda u gaarka ah, waana durriyaddii ganacsatadii carbeed iyo kooxihii kale ee gobolkaas imaan jiray jiilal badan ka hor.\nLaakin xukuumadda Myanmar oo ah dal ay u badan yihiin dadka haysta diinta Buddha ayaa Rohingya u diiday dhalashada dalka, waxayna xataa ka reebeen tirakoobkii la sameeyey 2014, ayagoo diiday inay dad ahaan u aqoonsadaan.\nTan iyo sannadihii 70-meeyadii waxay u soo haajireen gobolkaas ayagoo tiro badan ah. Qiyaasaha la hayo ayaa badidood ka badan tirada rasmiga ah.\nDhowrkii sano ee ka horreeyey qalaalaasahan ugu dambeeyey, kumanaan Rohingya ah ayaa galayey safarro khatar badan oo ay Myanmar kaga baxayaan, si ay uga badbaadaan dhibaatada ka soo gaaraysa shacabka ama xadgudubyada la sheegay inay kula kacaan xoogagga amniga.\nMaxay u cararayaan?\nQaxa ugu dambeeya ayaa billowday 25 Agoosto, markii mintidiinta Rohingya ee loo yaqaanno Arsa ay weerareen in ka badan 30 goobood oo booliska saldhigyo u ahaa.\nDadka Rohingya ee imaanaya deegaanka loo yaqaanno Cox’s Bazaar – oo ah degmo ku taalla Bangladesh – ayaa sheegaya inay ka soo carareen askarta oo ay taageerayaan dad caraysan oo Buddhist ah, kuwaasoo jawaabta ay bixinayeen ay ahayd inay tuulooyin gubaan, dad rayid ahna ay weeraraan oo ay dilaan.\nAmnesty International waxay sheegtay in milateriga Myanmar ay dileen boqolaal Rohingya ah, ayna kufsadeen oo ay faraxumeeyeen dumar iyo gabdho.\nXukuumaddu waxay sheegaysaa in “hawlgalka lagu nadiifinayo” mintidiinta uu dhamaaday 5tii Siteembar, laakin wariyeyaasha BBC waxay arkeen caddaymo muujinaya inay sii socdeen taariikhdaas ka dib.\nUgu yaraan 288 tuulo ayaa qayb ahaan ama gabi ahaan dab lagu burburiyey waqooyiga Rakhine wixii ka dambeeyey Agoosto 2017, sida uu muujinayo muuqaal dayax gacmeed lagu qaaday oo ay sii deysay Human Rights Watch.\nMuuqaalka ayaa muujinaya meelo badan oo ay ku yaalleen tuulooyinka Rohingya oo baaba’ay, halka tuulooyinka kale ee Rakhine ay yihiin kuwo aan la taaban.\nHuman Rights Watch waxay sheegtay in burburka badankiis uu ka dhacay magaalada Maungdaw muddadii u dhaxaysay 25 Agoosto – 25 Siteembar, halkaasoo tuulooyin badan lagu burburiyey wixii ka dambeeyey 5 Siteembar, markii hogaamiyaha Myanmar, Aung San Suu Kyi, ay sheegtay in hawlgalkii ciidanka amniga uu dhamaaday.\nQaramada Midoobay waxay sheegtay in xaaladda Rohingya ay tahay “mushkiladda qaxooti ee ugu xawliga badan dunida”.\nKa hor Agoosto, waxaa jiray ilaa 307,500 oo ah qaxooti Rohingya ah oo ku jiray xeryo sida ay sheegayso UNHCR.\nQaxootiga gaaray Bangladesh badankood – kuwaasoo isugu jiray rag, dumar, iyo carruur aan waxba sidan – ayaa goobahaas ka raadsaday meelo ay galaan, waxayna teendhooyin ka samaysteen meelaha suurto galka ah ee ku yaalla dhulkaas adag, ayagoo aan haysan gargaar macno leh, biyo la cabo, cunno, hoy, ama daryeel caafimaad.\n537,000 ee ah qaxootiga yimid tan iyo Agoosto, 58% waxay ahaayeen carruur, halka 60% dadka qaangaarka ahna ay dumar ahaayeen.\nXerada ugu weyn waa Kutupalong, laakin nafiska oo ku yar dartiis ayey xeradu ku fidday dhulka miyiga ah ee u dhow.\nHalka xerada Kutupalong ay fidday min 13,901ilaa 20,000 tan iyo Agoosto, ayaa dadka ku nool cooshadaha ama deegaannada dibadda ka ah xerada waxay kor u kaceen min 99,495 ilaa 311,225.\nGoobaha kale ee gobolka ayaa iyaguna balaartay. Bartamihii Oktoobar 2017 waxaa jiray 14 goobood oo ay ku jireen 10,000 oo qof.\nWaxaa kaloo jira 145,651 ku noo xeryaha dibadooda\nMaxay samaysay Beesha Caalamku?\nBaahida gargaarka loo qabo ayaa ah mid weyn.\n720,000oo caruur ah ayaa u baahan gargaar bani’aadminimo sida ay UNICEF sheegayso.\n$434 malyan oo dhaqaale ah ayaa loo baahan yahay si Qaramada Midoobay ay jawaab uga bixiso lixda bilood ee soo socota.\n900,000 oo ah talaalka daacuunka ayaa la diyaariyey, kuwaasoo qayb ka ah ololaha talaalka.\n500 oo tanoo gargaar ah ayaa xagga cirka lagu gaarsiiyey.\nCambaarayn isa soo taraysa ayaa loo jeedinayey ficillada xukuumadda Myanmar, laakinse waxaa laga aamusay in laga hadlo xayiraad.\nGolaha amaankaee Qaramada Midoobay ayaa weydiistay Myanmar in ay joojiso dhibaatada, laakin wax xayiraad ah laguma soo rogin.\nMaraykanku wuxuu weydiistay ciidamada Myanmar inay ixtiraamaan isku xukunka sharciga, dagaalka ay joojiyaan oo ay soo afjaraan barakicinta rayidka ka tirsan qowmiyadaha oo dhan.\nShiinuhuwuxuu sheegay in beesha caalamku “taageerto dadaalka ay Myanmar ku dhowrayso deganaanshaha horumarka dalkeeda”.\nBangladeshwaxay qorshayanaysaa inay dhisto meelo badan oo ah hoy ay galaan qaxootiga oo ku yaalla Cox’s Bazaar, waxayse kaloo doonaysaa inay dhaqdhaqaaqooda ku xaddiddo goobaha loo asteeyey.\nMyanmar waxay ka codsatay dadka barakacay inay xeryo KMG ah ka raadsadaan gobolka Rakhine, laakinse waxay intaa ku dartay in Myanamar aysan ogolaan doonin in ay soo noqdaan dhamaanba dadkii u qaxay Bangladesh.\nGuddiga Masiibooyinka degdegga ah ee UKayaa qaaday codsi uu ku doonayo dhaqaale lagu caawiyo qaxootiga iyo qowmiyadaha ay dul dageen ee ay culayska ku yihiin. Ra’iisul wasaare Theresa May waxay kaloo sheegtay in loo baahan yahay in falalka milateri ee Rakhine ay istaagaan. UK waxay joojisay casharradii ay siin jirtay militariga Myanmar.\nXOG: Madaxda Shabaab oo habeenba Meel seexda, Joojiyayna Isticmaalka Telfoonada\nWAR CUSUB: Ciidamo Gaar ah oo Howlgalo ka Bilaabaya Soomaaliya, Maxay Yihiin?


AL-SHABAAB oo meel xun sii gaarsiiyay Xiisada Puntland & Galmudug kadib duqeyntii…. | Kismaayo24 News Agency\nAL-SHABAAB oo meel xun sii gaarsiiyay Xiisada Puntland & Galmudug kadib duqeyntii….\nThursday September 29, 2016 - 8:23 under Somali News by Tifaftiraha K24\niyadoo aad loo hadalhayo duqeyntii ciidanka Mareykanka duleedka Magaalada Gaalkacyo ku laayeen Ciidanka Galmudug Puntland-na ay shaacisay in duqeeyntaasi lagu laayay maleeshiyaadka Al shabaab ayaa xiisadaasi waxaa dib kusii shiday kooxda Al shabaab.\nKooxda Al-shabaab oo ka jawaab celineysa haddalka Puntland ayaa sheegtay in deegaanka Jeexdan aysan ku laheyn wax saldhig ah, isla markaana uu been abuur yahay hadalka kasoo yeeray maamulka Puntland.\nAl-shabaab waxa ay sheegtay in goobta la duqeeyay iyo goobo ku dhowba aysan weli ka sameysan xerooyin, hayeeshee weerarka uu ahaa mid si kas ah loogu qaaday Galmudug.\nAl-shabaab waxa ay sheegtay in Duqeynta ka hor nawaaxiga saldhiga ay ku wada dagaalameen Ciidamo ka kala tirsan maamulada Galmudug iyo Puntland, iyadoona wax yar ka dib iska hor’imaadka labada dhinac diyaaradaha Mareykanka ay duqeeyeen Saldhiga maamulka Galmudug.\nAl-shabaab waxa ay sheegtay inaanu wax lug ah ku laheyn wixii ka dhacay deegaankaasi, waxa ayna dagaalka iyo duqeyntaba ku sheegen inuu ahaa mid u dhexeysay Puntland, Galmudug iyo Mareykanka oo garab boodaayay maamulka Puntland.


#Xaaf oo Aqbaley dalabkii DF ee doorashada laaleyna heshiiskii Ahlu Sunna - Get Latest News From Horn of Africa\n#Xaaf oo Aqbaley dalabkii DF ee doorashada laaleyna heshiiskii Ahlu Sunna\nBy WARIYAHA CAALAMKA On Jun 24, 2019\nDHUUSAMAREEB, Galmudug – Madaxweyne Axmed Ducaale Xaaf ayaa waxa uu ku dhawaaqey in uu gebi ahaanba buray heshiiskii Jabuuti ee ay ku midoobeen maamulada Ahlu Sunna iyo Galmudug.\nAxdigaasi ayaa waxaa magaaladda caasimada ah ee Muqdisho kuwada saxiixay hogaanka labadaasi dhinac 6-dii bishii December ee 2017-kii xili uu goobjoog ka ahaa madaxweyne Maxamed Farmaajo.\nSidda laga soo xigtay war-saxaafadeed kasoo baxay xafiiska Xaaf oo ku taariikheysan 24-ka June 2019-ka, waxa uu sidoo kale ogolaadey dalabka dowladda oo ku aadan qabashada doorashada.\nXukuumada ayaa horey u soo jeedisay in coddeynta ay qabsoomeyso bisha Julaayo ee sanadkan 2019. Talaabadaasi waxaa loo arkay mid ay ku raadineyso Villa Soomaaliya in ay bedasho Xaaf.\n“Dowlad Goboleedka Galmudug iyo Wasaaradda Arrimaha Gudaha [ayaa waxay] kawada shaqeeyaan sidii loo qaban lahaa doorashada iyo dib uheshiisiinta,” ayaa lagu yiri bayaanka.\nGeesta kale, madaxweyne Xaaf ayaa daboolka ka qaadey in la dhameeyay kala aragti-duwanaanshiyahii kala dhaxeysay Madaxtooyadda oo cadaadis xoogan ku saartay sidii uu miiska wada hadalka u imaan lahaa.\nWAR-SAXAAFADEEDKA OO DHAMEYSTIRAN\n1. In uu buray heshiiskii Jabuuti ee Galmudug iyo Ahlu-sunna Waljamaca oo lagu saxiixay Muqdisho 06/12/2017.\n2. In laqabto Doorashadii Dowlad Goboleedka Galmudug.\n3. In Dowlad Goboleedka Galmudug iyo Wasaaradda Arrimaha Gudaha kawada shaqeeyaan sidii loo qaban lahaa doorashada iyo dib uheshiisiinta.\n4. In ay dhamaatay kala aragti duwanaan shihii Dowladda Federaalka iyo Galmudug.\n5. In doorashadu ka dhacdo caasimadda kumeelgaarka ah ee Cadaado.\n1. Badalidda astaanta Galmudug\n2. Badalidda Dastuurka Galmudug\n3. Dhismaha Madaxa Xukuumadda\n4. Badalkii Gudoomiyihii Baarlamaanka iyo Madaxweyne Ku-xigeenkii\n5. Isku darka Golaha Baarlamaanka\n6. Dhismaha Golahii Wasiirada cusbaa\nGo’aanadan kasoo baxay xafiiska Xaaf ayaa waxay kusoo beegmayaa iyadda oo uu galabnimadii Axada uu ka hayaamay Dhuusamareeb isla markaana ku hoyday degaanka Godinlabe ee duleedka Cadaado.\nKala tegitaanka xarunta gobolka Galgaduud ayaa timid kadib muddo laba maalmood ah oo wasiirka arrimaha gudaha federaalka uu ku sugnaa halkaasi uuna wada dadaalo lagu dhameynayo xiriirka Xaaf iyo dowlada oo xumaadey.\nVilla Soomaaliya ayaa la rumeysan yahay in heshiis qarsoodi ah ay la gashay hogaanka Ahlu Sunna taasi oo soo dadejisay in uu Xaaf soo gabagabeeyo joogitaankiisa caasimada rasmiga ah ee Galmudug.


Madaxweyne Rayaale oo fadhiya aasaaskii UDUB.PNG Sida wax isaga bedeleen siyaasada Somaliland oo yeeshay sifooyinka iyo tilmaamaha, ama u ekeysiiyay xaalada Sida siyaasada kooxda Al-shabaab oo si weyn wax uga bedeshay Koonfurta iyo badhatamaha Somaliya, waxa lagama maarmaan ah inaynu iftiimino inuu Madaxweyne Rayaale oo sida aynu soo xusanay aanay bulshadu muuqaalkiisa,\nmagaciisa, kartidiisa aqooneed iyo dabeecadihiisa waxba kala socon, ka hor intii aanu doorashadii Madaxtooyada 2003, ku guulaysan tiro yar oo codad ah oo mad madaw badani ku jiro dhaxlay hogaaminta dalka, wuxuu durbadiiba bedelay magaciisa, taas oo ahayd talaabadii u horaysay ee uu qaaday, waana sida ay sameeyaan hogaamiyayaasha kooxda Al-shabaab iyo kuwa la midka ah ee marka xil loo magcaabo ay ula soo baxaan magac cusub, ama magacoodii hore wax ka bedelaan. Kooxda Al-shabaab waxay bulshada Soomaalida u soo xidhatay shaadh diimeed, halka Rayaalena ugu soo dhuuntay shacbiga Somaliland shaadh Duqmuqraadiyadeed oo uu gabood kasoo dhigtay.\nMadaxweyne Rayaale wuxuu si cad dagaal ugala hor yimi nidaamkii uu kasoo dhigtay gaboodka ee bulshadu ku aqbashay inuu hogaamiyo oo ahaa nidaamka ay Somaliland qaadatay ee tartanka hanaanka dumuqraadiyada iyo doorashooyinka xorta ah, wuxuuna sannadii u danbeeyay u muuqday Nin u badheedhay in aanay kusii socon Somaliland dariiqii iyo nidaamkii uu ku yimi ee hanaanka doorashooyinka xorta ah, isla markaana nidaamkaasu noqdo mid aan ka hana qaadin geyiga Somaliland.\nWuxuuna si badheedh ah uga soo horjeestay nidaamka dumuqraadiyada iyo geedi socodka doorashooyinku inay kasii socdaan Somaliland. Sida kooxda Al-shabaab uga soo horjeedo dumuqraadiyada, doorashooyinka iyo xoriyatul qawlka. Mr. Rayaale iyo Kooxdiisa waxay kuwa kasoo horjeeda ee hogaamiyaasha mucaaridka iyo qaybo badan oo bulshada ka mid ahi ku tilaamaan inuu horseed u noqday burburinta hanaankii dumuqraadiyada iyo shuruucdii dalka, isla markaana meesha ka saaray talo wadaagii iyo isu tanaasulkii bulshada Somaliland ku dhisnayd ee dhaqanka u ahaa, taas oo ahayd waxa keliya ee ay Somaliland kaga duwan tahay koonfurta Soomaaliya ee dagaalada iyo dhibaatooyinku ka holcayaan.\nMadaxweyne Rayaale talaabooyinkii u horeeyay ee qaaday markuu xukunka gacanta ku dhigay waxay ahaayeen, isagoo durbadiiba isku xeeray koox ka mid ah Nabad sugidii Soomaaliya ee NSS-ta, maadaama uu ka mid ahaa saraakiishii hay’adaa, kuwaas oo xiligii dawladii nidaamkii digteytarka ahaa ee Siyaad Barre loo carbiyay cabudhinta, Jidh dilka iyo cadaadiska shacbiga. Laakiin Al-shabaab waxay saraakiil badan oo ka mid ahaa kooxahaa nabad sugida ee NSS-ta uga faaidaysteen si yaabo kale. Kooxdan oo loo bixiyay Kooxda rayaale ee NSS-tu waxay abuurtay khilaaf siyaaseed oo aan hore looga aqoon Somaliland, kaas oo cabsi ku beeray bulshada. Sida kooxda Al-shabaab khilaafka diineed uga abuurtay soomaaliya.\nSomaliland waxay ahayd meesha ugu nabad gelyada badan mandaqada geeska Afrika, taas oo ahayd hantida keliya ee ay shacbiga Somaliland ku faanaan, iyadoo ay beesha caalamka sumcad weyn kaga kasbadeen. Laakiin dadka dheleeceeya siyaasada xukuumadda Rayaale ayaa ku tilmaama inuu gebi ahaanba masaxay mudadii uu xilka hayay sumcadii iyo nabad gelyadii ay ku caana maashay Somaliland, waxaana tusaale loo soo qaadan karaa markii uu xukunka la wareegay oo ay bilaabmeen shirqoolo, dilal iyo afduubyo lagu bartilmaameedsanayo dadka ka hawl gala haya’daha samafalka ee ajaanibka ah. Tusaale ahaan Martin Niederhonigen oo ah ganacsade u dhashay dalka Switzerland ayaa 31, Dec, 2002, abaaro 6:30 fiidnimo lagu dilay Koonfurta magaalada Hargeysa ee Super Market-ka Star . Martin wuxuu doonayay inuu mashaariic ganacsi ka hir geliyo Somaliland, ka hor intii aanay koox dablay ahi toogasho ku dilin waqtigaa. Mr. Martin oo ay weheliyaan xaaskiisa iyo laba caruur ah oo uu dhalay waxay Somaliland ku sugnaayeen muddo shan bilood gaadhaysa. Sidoo kale Toban bilood ka dib Annalena Toneli oo ahayd haweenay u dhalatay dalka talyaaniga oo hawlo samafal ah ka waday cusbataalka magaalada Boorame ayaa 5 Oct, 2003, lagu dilay duleedka Cusbitaalka TB-da ee Boorame goor caweys fiidnimo, iyadoo waqtigaa ka soo baxday waadhadhka bukaanka oo ay ku guda jirtay hawlihii samafalka. Ka hor intii aanay dablay aan la aqoosani dhafoorka ka toogteen. …. La soco\nFaaqidaad Qatbtii Laad By, Araweelo News Editor


Cabdi Maxamed Ciye-oo bahda isboortiga ay ugu yeeraan Cabdi dheere- ayay taariikhdu xusaysaa inuu ka mid ahaa ciyaaryahannadii iyo tababarayaashii ugu qiimaha badnaa ee soo mara ciyaaraha kubbadda koleyga ee dalkeena Soomaaliya. – Cayaaraha dunida\nGoorma ayaad billowday Ciyaaraha? Yaase kugu dhiirrigaliyay ?\nMa jireen noocyo kale oo isboorti oo aad ka qayb-gashay ?\nCabdi Dheere: Haa waa jireen siiba ciyaaraha kubbadda cagta iyo ciyaaraha fudud ”Athletics” oo aan ka qayb-qaatay xilligii aan dhiganayay dugsiga Jamaame…… Runtii waxaan aad u sii jeclaa ciyaaraha fudud oo aan oran karo waa hooyadii Isboortiga taasoo aan sabab uga dhigayo haddii uu ciyaaryahanku awooddiisa iyo awoodda wada shaqaynta jirkiisa ay wanaagsan yihiin waxaa ay sahli kartaa inuu ka qayb-qaato nooc kasta oo ciyaareed oo uu doono, ilaa haatan aad baan u jeclahay daawashada ciyaaraha fudud, hase yeeshee xilligaasi talooyinkii ay ii soo jeediyeen labadaasi macallin ayaan qaatay oo aan u go’ay ciyaarta kubbadda koleyga.\nMa ka qayb-gashay tartamadii ciyaaraha gobollada ?\nCabdi Dheere: 1971 kii ayaan ka qayb-galay, waxaana ay ahayd waqtigaasi mid u furan ciyaaryahanka heerka 1aad Iyo kan gobolka ka yimaada…hase yeeshee markii dambe waa la sharciyeeyay oo lama oggolayn in ciyaaryahan heerka 1aad uu ka qayb-galo tartamadii ciyaaraha gobollada. Sidoo kale iyaduna waxaan ka qayb-galay tartammadii ciyaaraha dugsiyada.\nCabdi Dheere: waxyaabaha xusuusta gaarka igu reebay oo ilaa haatan maskaxdayda ay soo goconayso ayaa ahayd iyadoo ay na soo mareen ciyaartooy faro badan oo qiimo badnaa kuwaasi oo xirfaddoodii ciyaareed aan ku tilmaami karo “ Hibo Eebe” Sida: Bashiir Foxs, Qardhaas, Afweyne, Bile Warsame, Cabdulqaadir Shiikha, Axmed Xaaji Nuur, Gees, Maxamuud, Saciid Qorsheel, Cabdalla Dheere, iyo ciyaartooy fara badnaa oo aan halkan ku soo wada koobi karin…waxaan qabaa ciyaartooydani haddii adduunyada kale loo furi lahaa inay wax-tar wayn u yeelan lahaayeen dalka Soomaaliya, dunidana ay magac wayn ka kasban lahaayeen.\nKooxdaadii kubbadda koleyga ee Jeenyo” LL.PP” wax guulo ah ma gaareen intii aad u ciyaaraysay ?\nMaxaa ka mid ahaa guuldarrooyinkii kuugu xumaa oo ku soo intii aad ku dhex jirtay kooxdaadii jeenyo & xulka qarankaba ?\nA) 1970 -1978 guulo faro badan oo uu inoo horseeday Macallinkeennii Ibraahim Xasan oo ku magac dheeraa UGO ayaa jiray waxaana ku guulaysanay koobabkii ugu faro badnaa ee horyaalka iyo jeneraal daa’uud.\nB) 1978 kii markii kooxdii Jeenyo ay kala tageen ,1980 kii Tababare ayaan noqday,1 sano iyo bar gudaheeda waxaan ku soo dhisay dhallinyaro yaryar oo aan soo gaarsiiyay ciyaaraha semifinalka. Waxaana sharaf ii ahayd in kooxdii aan gacanta ku hayay ay ku guulaysteen 4 Horyaal ah iyo 1 koob oo Jeneraal daa’uud ah taasoo aan filayo inuusan jirin tababare gaara heerkaasi\nMarka aad cabirto ra’yigaaga sidee lagu horumarin karaa isboortiga Soomaaliya guud ahaanba?\nCabdi Dheere, inkastuu ku nool yahay waddan shisheeye oo aad uga fog dalkii hadana weli kama jiifo soo saarista iyo abuurista caruur da’yar oo Soomaaliyeed oo mustaqbalka wax tarta dalkeeni hooyo. Cabdi wuxuu hada tababare iskaa wax u qabso ah u yahay caruur da’yar oo ku nool dalka Canada magaaladiisa Toronto.\nAkhristayaasheena qaaliga ahoow waxaa intaas inoogu dhamaaday wareysigii xiisaha lahaa ee aan la yeelanay macalin Cabdi Maxamed Ciye (Cabdi dheere). Waraysigeena kan ku xiga waxaan isna ku soo qaadan doonaa mid ka mid ah xidigihii kubadda cagta dalkeena soomaray 50 meeyadii oo lagu magacaabo Cumar Abuukar Maxamed (macalin Cumar ), oo macalina u ahaa naadigii BATROOLKA ee kubadda cagta. Waxaan filayaa in ay dad badani horay magaciisa ka garteen. Ha moogaanina dhawaan.


Soomaalida iyo Waallida – Kaasho Maanka\nUgu horrayn cudurrada waallidu waa boqollaal ka la duwan oo ay dadyowga adduunku midba si u daweeyaan ama ay u la dhaqmaan. Dadka soomaaliyeed waxa ay waalli u yaqaanniin in uu qof carcaro ama uu dagaallamo oo la xirxiro, in uu qof hadallo wada khaldan ku hadlo iyo in uu qof nolosha gabo oo uu guriga uu ku nool yahay guryaha kale ka garan waayo. Waa run in waxyaalahaasi ay waalli yihiin, laakiin waa 3 nooc oo ka mid ah boqollaal nooc oo waalli ah.\nTusaale ahaan wahsidu waa nooc wallida ka mid ah oo illowshaha badani waa waalli oo qofka wax uu sameeyey in uu sameeyey hubiyaa waa uu waalan yahay sida kuwa salaadda dhowr jeer xirta. Midda labaad waallidu dhaqanka soomaalida waa ceeb qofkii mar waashaba weligiis lagu caayo, taasina waxa ay keentaa qofka maskaxda laga daweeyaa in uu soomaalida ka qariyo in ay maskaxda wax ka gaareen, waxaana la wada og yahay in aysan jirro ceeb ahayn. Midda saddexaad soomaalidu qofka waalan dhaqankiisa iyo hadalkiisa waa ay ku maadsadaan sidii qof majaajillo samaynaya. Sida la og yahay marka uu qofka waalani dhaqamada iyo hadallada khaldan samaynayo aad buu u dhibban yahay oo waxa uu maqlayaa ama arkayaa waxyoo xunxun oo aan dadka kale u muuqan ama aysan maqlayn, marka uu cararayana dhibaato ayuu ka cararayaa, waxa uuna u baahan yahay in loo turo oo la la tacaalo ee in lagu maadsadaa waa carruurnimo.\nWaxa ay ku maahmaahaan “Qabiilo uusan qof u waalani qosol ka ma dhergaan”, waana cadownimo iyo nacasnimo. Markii loo fiirsado sida ay soomaalidu jirrooyinka maskaxda u qaabbilaan waxaa la is oran karaa “Dadkani ma dad aan dunida joogi jirin oo maanta cirka laga soo daadiyey baa?”. Waxyaalaha la la yaabo waxaa ka mid ah in qof waalan ay kumanyaal soomaali ah oo qayb kasta oo bulshada ah ka koobani ay isku raacaan in uusan waallayn mar haddii uu gurigiisa garanayo ama uu bas raaci karo, taasina waxa ay keenaysaa in ay u haystaan qofka keli ah ee waalani in uu yahay qofkii miyir beel ku sugan, waayo qofku in uusan bas ama diyaarad raaci karini waa miyir beel ee waalli ma aha.\nSoomaalidu waxa ay u haystaan in qofka waalan ay wax kastaa ka suurtoobaan maaddaama ay maskaxdii ka tagtay oo ay ninkii waasha ka suurtowdo in uu u galmoodo hooyadi, walaashi, soddohdi, dumaashidi iwm, taasina waa been oo qof kasta oo waalan weli maskaxdiisa qaybo ayaa fayow.\nDadka dunida ku nool wax dhanka waallida soomaali la mid ahi ma jiraan, taasina waa midda keentay in uusan qof soomaali ahi shir ka sheegi karin in uu mar waashay sida uu shir uga sheegi karo in uu neef qabo. Khuraafaadka ay soomaalidu waallida ka aamminsan yihiin waxa ay keentaa in uu soomaaliga waalani inkiro in uu jirran yahay iyo in uu diido dawada ay dhakhaatiirku u qorto. Soomaalida gudaha joogtaa ma ay helaan daryeel iyo dawo oo waxaa laga yaabaa in markii uu xanuunku aad ugu xumaado dhakhtar la geeyo, laakiin soomaalida waddamada daryeelka leh ku nool labo arrimood baa u diida in ay dawada qaataan. Midda kowaad waa in uu ceeb u arko in uu waalan yahay oo uu cunay dawo maskaxda ah, midda labaadna waa in uu gaalada u arko cadow sun siinaya, sidaas darteedna qofkii aan wacyi iyo aqoon lahayn waxaa lagu daweeyaa in waddankii la geeyo iyo in quraan la saaro, sida badanna labada midna xal ma noqdo oo waddankii in la aadaa iyada ayaaba jirrooyin keenta.\nQORMO LA XIRIIRTA: Xumaan iyo Samaan\nDalalka horemaray sida badan waallida dadku ma gaarto heer ay qofka xaaladdiisu aad u xumaato oo qofkooda waddaniga ahi markii uu walwal ama xanaaq yar dareemo ayuu dhkhtarka aadaa inta uusan xanuunku maskaxda ku faafin, sidaas darteedna dadka lagu hayo meelaha waallidu ajnebi bay u badan yihiin oo dadkoodu heer meel lagu xiro ma gaaraan. Cawaannimada soomaalidu waallida ku ma koobna ee waxyaalo aad u badan bay bulshooyinka caalamka oo dhan kaga soocan yihiin, laakiin qoraalkani waallida uun buu ahaa.\nWaa dhaqan xumo aynu ilaa waligeed Iska so dhaxlayney in qofka waalan si araxan daro ah loola dhaqmo.waad ku mahadsantahay inaad qalinkaaga ku cabirtey dareenka iyo dhibta haysta dadkaasi.\nAsd baad ugu mahadsantahay qoraalka.\nQiyaastii saddexdii sannadood ee ugu dambeeyey waxa magaalooyinka Soomaalilaan ka bilaabmay in meherrada loo leexiyo inay ka qabsoomaan masaajidada, halkii markii hore laga tegi jiray hudheelada faraha badan ee hoolalka casriga ah u dhistay inay ku soo jiitaan dadka is-calmaday ee meherka diyaarka u ah. Qormadan waxa aynu ku dul-istaagi doonaa hababka ay u shaqeeyaan meherrada ka dhaca...\nW/Q: Shaafici Xasan Maxamed 14th August 2020


Wararka Wargeyska OGAAL: “Waxaan xukuumadda ka | Somaliland.Org\nWararka Wargeyska OGAAL: “Waxaan xukuumadda ka\nNovember 29, 2008\tHargeysa (Ogaal) – Xisbiyada Mucaaradka ah ee Somaliland KULMIYE iyo UCID ayaa soo dhaweeyay natiijada hordhaca ah ee xukuumadu ka soo saartay baadhista cidii ka danbeysay qaraxyadii sadexanka ahaa ee 29-kii October laga fuliyay magaalada Hargeysa. Guddoomiyaha xisbiga Mucaaradka ah ee UCID Eng; Faysal Cali Waraabe iyo Gudoomiye ku xigeenka koobaad ee Xisbiga KULMIYE Muuse Biixi Cabdi oo xalay wargeyska Ogaal xog-waraysiyo kala gaar ah mid kasta goonidiisa ulla yeeshay waxa kale oo ay kaga hadleen warar maalmihii ugu danbeeyay soo baxay oo sheegayay in xukuumadu ka cagajiiday qodobo ka mid ahaa heshiis Xisbiyadu gaadheen markii Madaxweyne Rayaale ay ka dhamaatay Mudadii xilka loo soo doortay bishii May ee aynu soo dhaafnay, kaasoo sheegayay in la sameeyo Guddi wada jir ah oo ka shaqaysa dhiirigelinta diiwaan-gelinta iyo doorashooyinka. Gudigaasi oo aan ilaa hada la sameynin, Islamarkaana la sheegay in Xukuumada iyo Xisbiyada mucaaradka ahi isku maandhaafsan-yihiin.\nEng; Faysal Cali Waraabe oo xalay Ogaal wax ka waydiiyay ugu horeyn sida UCID ahaan ay u arkaan faah-faahinta Wasaarada Arrimaha gudaha Somaliland ka bixisay baadhista weeraradii sadexanka ahaa,waxa uu yidhi, “Xisbi ahaan waanu soo dhawaynaynaa. Guul weeye mar haddii cidii wax ina yeeshay la soo saaray oo farta nayloogu fiiqay. Sababtoo ah, mar haddii aynu cadowgeena ogaanay waa in aynu u tabaabulshaysanaa sidii aynu iskaga celin lahayn. Laakiin, dawladda waxa laga rabaa inay si dhakhso ah kiiska Maxkmadda u keento, cadaymahana la keeno, ciddii arrintan gacan ka geysatay ee reer Somaliland-na, iyada oo aan la shirkiyaynayn waa in Ciqaab la tusaa, waxaanan dawladda ka codsanayaa inay Xukunkii dilka ahaa isticmaasho oo ay xukunka khafiifka ah ka dayso. Sida ay Diinteenu (Islaamka) sheegayso, qofkii dila qof Islaam ah oo aan waxba u geysan, dil buu mutaystay waana in la dilaa. Sidaa darteed, waxaanu hambalyaynaynaa in muddo bil ka yar ay ku soo saareen cadowgii ina soo weeraray.” Sidaas ayuu yidhi Guddoomiyaha xisbiga UCID.\nWax la waydiiyay inay haboonayd in xukuumadu tafaasiil intaa ka badan ka bixiso cidii arrintaa fulisay oo ay ku jiraan magacyada dadkii is miidaamiyay, waxa uu ku jawaabay, “Horta dhowr waxyaabood baynu u baahnayn. Marka koowaad, cadowgu waa ayo, xagee laga soo abaabulay iyo yaa soo abaabulay? Taas waynu haynaa oo waxay inoo sheegeen halkii laga soo abaabulay iyo cidda soo abaabushay, dadkii is qarxiyayna laba way inoo hayaan, afarta hadhayna waxa la ogyahay in aanay reer Somaliland ahayne ay Soomaaliya yihiin. Laakiin, waxaan filayaa in magacyada la heli doono, waxaanan dareensanahay dadkeenan la adeegsaday ee gudaha jooga in dadkaa dibadda ka yimi ay xataa magacyo khalad ah siiyaan. Kolay baadhistii way socotaa, laakiin waxa cadaatay oo Ilaahay mahadii ah in qof qudhi reer Somaliland (dadkaa isqarxiyay) ahaa, kuwa xun-xun ee baxsaday ee reer Somaliland ah ee gacanta siiyayna waa la yaqaanaa, Inshaa Allaahu waynu ka dabo tegi doonaa.”\nDhinacyo kala duwan ayaa xukuumadda ku eedeeyay qaabka ay qaraxyadii ka dib uga hawlgashay, sida xidhitaanka jidadka halbowlaha ah qaarkood iyo baadhista xoogan ee ciidamadu sameeyaan. Sidaa aawadeed, Guddoomiye Faysal Cali Waraabe oo arrintaa wax laga waydiiyay, waxa uu si adag u naqdiyay qaabka hawlgalka Xukuumada ee arrintaa ku saabsan, taas bedelkeedana waxa uu tilmaamay in loo baahanyahay in la sameeyo xeerka amniga qaranka. “Xukuumadda waxaan u sheegayaa qorigu inta uu xeradiisa ku jiro ayaa laga nabad qabaa. Haddii qoriga xeradiisa laga soo saaro khasaare badan buu keenaa, imikana dhimasho iyo khasaare badan buu keenay. Arrintu maaha in waddooyinka la is taago oo gawaadhida la baadho habeenkii oo shacbiga reer Somaliland cidhiidhi la geliyo. Laakiin, waxa weeye in dawladdu Shuruuc soo saaro oo ay Nabadgelyada ku adkaynayso, Argagixisadana kula dagaalamayso, shacbiga iyo asxaabta qarankuna gacan ku siiyaan. Markaa waxaanu leenahay dawladda, ciidamadan aan tabobarnayn halaga saaro ee dadkii baadhaya, tuugtuna soo hoos gelayso. Ciidamadeenu calaamad ma leh, derajo ma leh oo qof waliba wuu soo iibsan karaa Tuute (dirayska ciidamada). Markaa ciidamadan magaalada halaga saaro, waayo dawladdii baa dadka Argagixiso ku abuuraysa. Samaynta xeerkii Argagixisada lagula dagaalami lahaa kii Nabadgelyada lagu adkayn lahaa in la soo dhigo dadka oo dhan iyo Baarlamaanku waa u diyaar. Wadanku shuruuc buu u baahan yahaye, askari aan tabobarnayn oo wadada lagu soo daayay habeenkii oo 50 mitir isku jiraa nidaam maaha. Waxa ka muuqata askarta nidaam la’aan, waxaan fowdo ahayna magaalada kuma soo kordhinayaan.” Sidaa ayuu yidhi Guddoomiyaha xisbiga UCID oo ka hadlayay hawlgalada xukuumaddu ka samaysay qaraxyadii iyo bedelka talaabada ay qaaday.\nMar wax laga waydiiyay sida uu u arko wefti Wasiiro ah oo Arbacaddii xukuumaddu u dirtay wadamada Kenya, Itoobiya iyo Jabuuti, si ay ugala soo hadlaan dhibaatada qaraxyadii Hargeysa iyo gacanta ay Somaliland ka siin karaan, waxa uu sheegay in bixitaankoodu haboonaa waqti ka horaysa xilliga safarkooda. “Horta in wefti baxo way fiican tahay. Laakiin, wefti baxay mar dambe ayay baxeen, adduunku markuu diyaarka ahaa ee uu lahaa maxaad na waydiisanaysaana waxba may waydiisan, imikana waa caadadoodoo laba Wasiir bay isku dareen oo wax nidaam ah iyo wax qoraal oo ay adduunka hor dhigayaan ma jirto, balse way iska fiican tahay inay dadka la soo kulkulmaan. Laakiin, waxaan hubaa wax habaysan oo dawladdaysan – nidaamsan in aanay la tegin. Siyaasad iyo istaraatijiyad ay leeyihiin naga caawiya lama tegayaan, loogamana baran dawladda Rayaale,” ayuu yidhi Injineer Faysal Cali Waraabe.\nDhinaca kale, mar aanu wax ka waydiinay samaynta Guddi isku-dhaf ah oo doorkoodu ahaa inay ka hawlgasho arrimaha diiwaangelinta iyo doorashooyinka oo qayb ka ahayd heshiis ay mucaaradka iyo xukuumaddu ka gaadheen khilaafkoodii bishii May ee sannadkan, waxa uu sheegay in samaynta Guddigaas uu Madaxweyne Rayaale hor taagan yahay. “Arrintaasi waxay ka mid ahayd arrimaha ugu muhiimsan ee lacagta (Diiwaangelinta) la inoogu soo daayay, guddi heshiiska ku jirtay bay ahayd, waxay ahayd guddi wanaag samaynaysay oo inoo wanaajinaysay diiwaangelinta iyo doorashada, guddi aanu isku raacay (hogaamiyeyaasha xisbiyada) bay ahayd. Laakiin, ilaa hadda may hirgelin, xaga xisbiga UDUB-na way ka hirgeli wayday, waxyaabaha imika naylagu xidhayna way ka mid tahay. Markaa waxaanu jecelahay in aanu aniga iyo Guddoomiye Siilaanyo arrintaa kala hadalo Madaxweynaha, sidii ay guddigaasi hawshooda si degdeg ah ugu bilaabi lahaayeen.” Sidaa ayuu yidhi Guddoomiyaha xisbiga UCID Faysal Cali Waraabe.\nGudoomiye ku xigeenka KULMIYE\nDhinaca kale, Guddoomiye Ku-xigeenka koowaad ee xisbiga Mucaaradka ah ee KULMIYE Muuse Biixi Cabdi oo aanu wax ka waydiinay aragtooda ku saabsan natiijada xukuumaddu soo bandhigtay ee la xidhiidha qaraxyadii Hargeysa, ayaa sheegay inay tahay mid ku dhawaaqisteeda la sugayay. “Arrintaa xukuumaddu ku shaacisay cidii geysatay weerarkii Argagixiso ee Hargeysa ka dhacay waa arrin loo baahnaa oo aynu sugaynay, sababta loogu baahnaana waxa weeye; cida ina soo weerartay in aynu ogaanaa waxay daruuri u tahay wax iska caabinteena iyo nabadgelyadeena oo ay kow ka tahay. Waxa weeye, marka aynu cadowgii ogaano ee aynu isla garano inuu kaa yahay oo ah talaabadii koowaad, talaabada xigtaa waxa weeye in cadowgii la derso, kow siduu cadowgu u fikirayo, khidadda iyo habka uu u dagaalamo, tababarkiisa, deegaankiisa, meelaha uu inoo soo mari karo ama ka soo dusi karo, hubkiisa, ujeedooyinkiisa fog iyo kuwa dhow. Kolka intaa iyo xaaladdo kale oo badan laga derso cadowga, ayaa waxa markaa dabadeed aynu qaabaynaynaa nidaamka amaankeena loo sugi karo. Markaa waa talaabo hore loo qaaday ayaan qabaa, oo xaga amaanka ah, waayo cadowgii baynu ogaanay.” Sidaa ayuu yidhi Muuse Guddoomiye Ku-xigeenku.\nMuj. Muuse Biixi oo la waydiiyay in xukuumaddu Mucaaradka wadatashi kala yeelatay qaabka arrintan loo wajahayo, waxa uu sheegay in xukuumaddu wixii maamulka la xidhiidha ay leedahay, isla markaana aanay ku farogelinayn. Balse, maalintii dhacdada ee 29 Oct iyo laba goor oo kaleba ay xukuumadda la kulmeen, isla markaana talooyin u gudbiyeen. “Laakiin, waa arrin waajib ah oo talooyinkaa aan imika kuu sheegayo iyo kuwo kaleba waanu siinay,” ayuu yidhi.\nGuddoomiye Ku-xigeenka koowaad ee xisbiga KULMIYE oo sidoo kale la waydiiyay sida ay u arkaan qaabka ay xukuumaddu uga hawlgashay dhacdadaas, waxa uu sheegay in wixii amaanka la xidhiidha ay dawladdu u xilsaaran tahay.\nDhinaca kale, mar la waydiiyay dhismaha guddi isku-dhaf ah oo ka hawlgalaya diiwaangelinta iyo doorashooyinka oo ay Mucaaradka iyo xukuumaddu ku heshiiyeen bishii May ee sannadkan, waxa uu sheegay in haatan wadahadalo uga socdaan xisbul-xaakimka UDUB. “Weli gudigaasi sidii la rabay ummay hana-qaadin, hawsheedii iyo sidii ay u hawl-geli lahayd ayaanu Xukuumada ka wada hadlaynaa.” Sidaas ayuu yidhi Gudoomiye ku xigeenka koobaad ee KULMIYE.\nMar la sii weydiiyay waxa hortaagnaa gudigaasi in la sameeyo, mar hadii ay heshiiskii ka mid ahayd waxa uu ku jawaabay Muuse Biixi oo uu yidhi. “Howl kasta oo la galo dood ayaa ka timaada, waa run gudigaasi inay hawl-gasho wey ahayd oo heshiiska wey ku jirtay, laakiin dhinac ayay ka timi arrintii oo ay ka soo noqotay inay ka doodayaan, markaa arrintaa waa lagu heshiiyay iyo laguma heshiin mid-na ku odhan maayee wadahadal ayaa nooga socda, berito (Maanta) ayaanu ka balan-sanahay”\nSomaliland: “Guuldarrada ugu wayni waxay ahayd in hay’addaha amaanku aanay ku xisaabtamin qaraxyo is-miidaamina”\nNew York (CNN iReport/Ogaal)- Warbixin lagu baahiyay CNN-ta ayaa lagu sheegay in hanaanka ay hay’adaha amaanka Somaliland ku soo hawlgalayeen labaatameeyadii sannadood ee la soo dhaafay uu ahaa mid khaldan, isla markaana u baahan isbedel ilaa xad ah oo weji cusub u yeelaya guud ahaanba xoogaga arrimaha amaanka Somaliland, si looga guulaysto argagixisada.\nWarbixintan oo aanu ka soo xiganay CNN, waxa lagu sheegay inaan ciidamada amaanka Somaliland laga sugayn oo keliya in dhacdooyinkii Hargeysa ruxay ay dhaceen uun iyo inay aaminsanaadaan in siyaabo isku mid ah ay isticmaalin argagixisadu. Balse, warbixintan oo lagu soo bandhigay in hay’addah amaanka Somaliland ay ku guuldaraysteen, iyada oo dhamaystiran waxay u dhignayd sidan: “Sannado fara badan oo ku sinaa ilaa ay ka dhaceen weeraradii argagixiso ee Somaliland bil ka hor, hay’addaha amaanka Somaliland waxay ku soo shaqaynayeen fahanka guud ee badanaaba ay u muuqdaan weerarada argagixiso inay ugu iman doonaan: sida in la weerarayo masuuliyiinta dawladda, xafiisyada dawladda, Idaacadda, Taleefishan, goob-salliideed ama biyo-soo-saarka; iyo shaqaalaha ajaanibka ah. Waxa sidoo kale la fahansanaa in hanaanka weerar u iman karaa ay la mid noqon doonto uun sidii kuwii hore loo soo arkay ee hawlagalladii argagixisadu ka fuliyeen Somaliland, looguna yeedho ‘weerar hubaysan, dil-qorshaysan iyo afduubitaanada.’ Weeraradii argagixiso ee Hargeysa ka dhacay Oct 29, waxay muujiyeen in hay’addaha amaanka Somaliland ay ku soo shaqaynayeen fahan khaldan. Waxaana cadaan ahayd inaanay eegaynba oo aanay ku xisaabtamin qaraxyada is-miidaaminta ah, iska dhaaf qaraxyo gudban oo si isku-xidhan looga fuliyo wadnaha magaalada Hargeysa’e, isla markaana taas ayaa ah guuldarrada ugu wayn ee ka timi dhinaca hay’addaha amaanka Somaliland. Isbedelka iyo fadhiisinta mid ama laba sarkaal oo ciidamada amaanka ah, taasoo ah tallaabada ay dawladu qaaday ilaa hada ayaan ahayn mid ku haboon sidii loo sixi lahaa guuldarrada noocaas oo kale. Inay ku andacoodaan in dhacdooyinka argagixisadu ay ka dhacaan caalamka oo dhan, ayaan iyana ahayn mid cudur-daar u noqnaysa hay’addaha amaanka sidoo kale. Haa, argagixisanimadu waa mashkilad caalamka oo dhan haysata, laakiin taasi maaha mid ka saamaxaysa masuuliyiinta Somaliland shaqadooda ay dalka ku badbaadinayaan dalka. Marka sidan la leeyahay, maaha in la yaraysanayo caqabadaha baaxadda leh iyo mashaakilaadka khaaska ah ee soo wajahaya Somaliland. Marka ugu horaysa Somaliland waa wadan aasan oo aan aqoonsi haysan, isla markaana aan haysanin dhaqaalaha iyo wax-soo-saarkii maaliyadeed una baahnaan doona inay argagiisada iskood u jebiyaan. Sidaa daraadeed, waxay u baahan tahay taageerada beesha caalamka. Laakiin, beesha caalamku waxay diidanaayeen immika labaatameeyo sannadood inay siiyaan aqoonsi diblomaasiyadeed Somaliland, kaasoo ka dhigi lahaa dal sharciyan hela nooca dhaqaale iyo taageerooyinka arrimaha amaanka u horseedi lahaa inay si wax-ku-ool ah ula dagaalamaan argagixisada. Hase yeeshee, maaha in guud ahaanba mashaakilaadka arrimaha amaanka Somaliland ay xidhiidh la leeyihiin dhaqaale la’aanta. Waxaana ka mid ah meelahaas; Sida arrimo ka mid ah dhaqankooda; sida in argagixisadu ay isku qariyaan meelaha diiniyan lagu barakaysto, sida Diinta Islaamka, isla markaana ay badanaaba awoodaan inay dadka qaar ku khiyaameeyaan argagixisadu ee ah in la aamino in iyagu ay yihiin muslimiin dhab ah oo qof kasta oo iyaga ka soo horjeesta ajandayaashoodaas xanuunka qaba uu noqonayo mid loo qaato inuu yahay calooshii-u-shaqayste iyo qof u adeega reer galbeed. Burburinta aragtiyaha, ujeedooyinka iyo hababka argagixisadu ku dhaqmaan iyo baritaanka dadka siyaabaha argagixisadu uu ku yahay Diinta Islaamka ayaa ah wax ay Somaliland qabsan karto, isla markaana ay tahay inay iskood ugu dhaqaaqaan, sidoo kalena waxay kaalin muhiim ah ka gelaysaa inaanay Somaliland ku dhicin gacmo agagixiso. Laakiin, maaha oo keliya muwaadiniinta caadiga ah kuwa looga baahan yahay inay bedelaan dareemadooda, balse, masuuliyiinta amaanka sidoo kale, sidaa aawadeed, masuuliyiinta arrimaha amaanku kuma degenaan doonaan inay ku fekeraan in argagixisadu ay berri isticmaali doonaan habab iyo taaktikooyin la mid ah kuway maanta isticmaalaan. Khubarada Cilmiga arrimaha bulshada ku takhasustay, ayaa ugu yeedha isbedelka aasaasiga noocan oo kale ah ‘U digo-rogashada Aragti Tusaale.’ Markaa Somaliland waxay u baahan tahay U-digo-rogashada hanaan tusaale mudan oo lagu saleeyo aragtiyaheeda ilaalinta amaanka si looga guulaysto argagixisada.” Muxuu Caalamku ka yidhi bixitaanka Itoobiyaanka?\nSomalia: Maamulka TFG oo ku dhawaaqay inaanay dagaal dambe la gelayn Al-Shabaab iyo bixitaanka Itoobiyaanka\nMuqdisho (Xinhua/Ogaal)- Maamulka TFG ee Somalia ayaa shalay sheegay in aanay Dagaal dambe la geli doonin Kooxaha Dagaalka kala horjeeda, waqti ay Dawladda Itoobiya shaacisay inay dhammaan Ciidamadeeda kala baxayso Somalia dhammaadka Bisha dambe.\nWasiir-ku-xigeenka Gaashaan-dhigga Maamulka TFG ee Somalia Salaad Cali Jeelle ayaa sheegay in Maamulkiisu’aanu diyaar u ahayn in ay Dagaal dambe la galaan Kooxaha Dagaalka kala horjeeda iyo in ay Dagaal dambe ku qabsadaan Magaalooyinka ay ka qabsadeen. “Ciidamadayadu diyaar uma aha in ay dagaal dambe galaan.” Ayuu yidhi Salaad Cali Jeelle oo u waramayay Shabakadda Wararka Xinhua ee dalka Shiinaha. Waxaanu sheegay in sababta aanay dagaal dambe u galayn Ciidamadoodu ay tahay in la dhawro oo la hirgeliyo Heshiis ay dhawaan dalka Jabuuti ku gaadheen Maamulkiisa TFG iyo Isbahaysiga Dib-u-xorayntu. “Sababtu waxay tahay hadda waa waqtigii nabadda iyo dib-u-heshiisiinta ee u dhaxaysa dhinacyada Soomaalida.” Ayuu intaa raaciyay Wasiir-xigenka dhawaan la magacaabay ee Gaashaan-dhigga TFG. Kooxaha dagaalka kula jira Maamulka TFG ee Somalia ayaa hore gacanta ugu dhigay goobo iyo Magaalooyin muhiim ah oo ay ka mid yihiin Magaalooyin-dekedeedka Marka iyo Kismaayo. Kuwaas oo ay kula wareegeen dagaallo dhex maray labada dhinac. Hadalka ka soo yeedhay Xukuumadda TFG ayaa ku beegmay waqti ay shalay Dawladda Itoobiya shaacisay in uu soo gebo-gebaynayo joogitaanka Ciidamadeeda ee Somalia, isla markaana uu dhammaan Ciidamadiisa kala baxayo Somalia dabayaaqada bisha dambe. “Wasiirka Arrimaha Dibeddu Seyoum Mesfiin wuxuu sheegay in Itoobiya go’aansaday inay Ciidamadeeda ka daad-gurayso (Somalia) dabayaaqada sanadkan.” Sidaa waxa yidhi Afhayeenka Wasaaradda Arrimaha Dibedda Itoobiya Wahide Belay oo sheegay in Wasiirka Arrimaha Dibedda Itoobiya uu ku sheegay arrintan Warqad Qoraal ah oo Salaasadii toddobaadkii hore u diray Xoghayaha guud ee Qaramada Midoobay Ban Ki-moon iyo Guddoomiyaha Midowga Afrika Mr. Jean Ping.\nGuddoomiyaha Midowga Afrika Mr. Jean Ping ayaa walaac ka muujiyey go’aanka ay gaadhay Itoobiya iyo sidoo kale Dhawaaqa ka soo yeedhay. Waxaanu ku tilmaamay haddii Itoobiya tallaabadan qaaddo mid sii xumaynaysa xaaladda Somalia. hase ahaatee, wuxuu ku hanjabay haddiiba aanay Hoggaanka TFG ee Somalia heshiis ka gaadhin muranka ka dhaxeeya, ay iyaguna Midow Afrika ahaan Ciidamadooda oo tiradoodu gaadhayso 3,600 kala baxayaan Somalia. “Tani waxay keeni kartaa xaalad burbur. Haddii muranka Dawladda Ku-meel-gaadhka ahi oo ah kuwa aanu halkan u nimi si aanu u caawino aanu joogsan oo aan xal loo helin, isla markaana ay Itoobiya Ciidamadeeda kala baxdo, Ciidamada Afrikaanku sidoo kale way ka baxayaan Somalia. taasina waxay keenaysaa in Xaaladdu sii xumaato.” Ayuu yidhi Mr. Jean Ping, siday qortay Wakaaladda Wararka ee AFP.\nDhinac kale, Ergayga gaarka ah ee arrimaha Somalia u qaabilsan Xoghayaha guud ee Qaramada Midoobay Ahmedou Ould Abdallah ayaa AFP u sheegay in loo baahan yahay in sida ugu dhaqsaha badan looga arrinsado hadalka ka soo yeedhay Itoobiya. “Waxa anaga dhammaantayo aanu doonaynaa waa in xasilooni loo helo Somalia. Xubnaha joogtada ah ee Golaha Ammaanka Qaramada Midoobay, Midowga Yurub iyo Midowga Afrika waa in ayaa loo baahan yahay in ay si dhaqso ah wada-xaajood uga yeeshaan daad-guraynta Ciidamada Itoobiya ee Somalia.” ayuu yidhi Ergaygu. Dawladda Itoobiya ayaa Ciidamadeeda u dirtay Somalia badhtamihii sanadkii 2006, ka dib markii ay Maxaakiimta Islaamiga ahi ay la wareegeen gacan-ku-haynta Magaalooyinka Koonfurta Somalia badankooda.\nMusharraxa Madaxweyne-ku-xigeenka Xisbiga UDUB oo si weyn loogu soo dhaweeyey Hargaysa\nHargeysa (Ogaal)- Axmed Maxamed (Jawhari) oo ahaa Musharaxii ku dhawaaqay inuu u tartamayo Jagada Madaxweyne-ku-xigeenka Xisbiga UDUB dhexdiisa oo dorraad dalka ku soo laabtay, ayaa si weyn loogu soo dhaweeyay Garoonka Diyaaradaha Egal International Airport ee Hargeysa.\nMr. Axmed Jawhari oo ka soo kicitimay dalka Ingiriiska, isla markaana ay soo dhaweyntiisa waxa ka qaybqaatay masuuliyiin ka tirsan Xisbiga UDUB iyo dadweyne kale oo tiro badan, ayaa mar uu Qolka nasashada ee Madaarka ugu waramayay Warbaahinta, waxa uu sheegay inuu dalka u yimi sidii u amba-qaadi lahaa hawlaha Musharraxnimadiisa ee uu kaga dhawaaqay Magaalada London ee Carriga Ingiriiska, isla markaana uu rejaynayo inuu mansabkaa ku guulaysan doono. “Waxaan u imi in aan ka qaybgalo Waddanka dhismihiisa iyo wax-ka-qabadkiisa oo aan waxa ka dhiman ku taageero dawladda jirta” ayuu yidhi Mr. Axmed Maxamed (Jowhari). Axmed Jawhari oo la weydiiyey inuu ka noqday mowqifkiisii ahaa inuu xisbiga UDUB dhexdiisa isku sharraxayo jagada Madaxweyne-ku-xigeenka iyo in kale, waxa uu ku jawaabay, “Maya ee arrintaa kama noqon iyada lafteeda ayaan u socdaa, jagada Madaxweyne-ku-xigeenka ayaan doonayaa in aan isku soo taago..” Sidoo kale mar la weydiiyey Mr. Jawhari inta ay le’eg tahay rejada uu ka qabo inuu ku guulaysnayo musharraxnimadiisa xisbiga UDUB dhexdiisa waxa uu yidhi; “Rejo wanaagsan baan ka qabaa, waayo waxaanan ogahay in aan macluumaad fara badan halkaa ku soo kordhin karo.”\nMMr. Jawhari waxa kale oo la waydiiyay in jiro hadal uu Xoghayaha Guud ee UDUB ku sheegay in aannu Mr. Jawhari weli codsigiisa musharraxnimo u gudbin masuuliyiinta xisbiga, waxaanu ku jawaabay, “Waqtigii codsiga la gudbinayey iminka maaha, xilliga codsiga la gudbinayaa waa marka Golaha Dhexe isku yimaado ee la soo saarayo musharrixiinta Xisbiga, aniguna markaas baan geynayaa, balse iminka xilligeedii maaha.” Mr.Jawhari oo ka mid ah golaha dhexe ee Xisbiga UDUB oo muddoonkii dambe fadhigiisu ahaa Carriga Ingiriiska, ayaa dorraad markii uu ka soo degayay Madaarka Egal ee Magaalada Hargaysa, waxa halkaa ku sugnaa Xoghayaha Guud Xisbiga UDUB iyo Wasiiro Xukuumada ka tirsan. Kuwaas oo ay gacan-qaad salaan ah isku waydaarsadeen halkaas. Waa markii u horeysay ee Mr.Jawhari intii ku dhawaaqay inuu u tartamayo Jagada M/weyne ku Xigeenka ee xisbiga UDUB dhexdiisa uu yimaado Somaliland.\nGabadh u dhalatay Somaliland oo Maraykanka u metelaysa Shirka Hoggaamiyeyaasha soo koraya\nHargeysa (Ogaal)- Gabadh reer Somaliland ah ayaa markii u horaysay dalka Maraykanka u metelaysa Shirka Dhalinyarada Dunida, kaas oo sanadka soo socda lagu qabanayo Qaaradaha Maraykanka, Yurub iyo Eashiya.\nIsra Maxamed Cumar Xaashi oo ah Muwaadinad reer Somaliland ah ayaa noqotay Wakiilka Dalka Maraykanka u metelaya mid ka mid ah Shirarka Dhalinyarada Dunida (GYLC) oo sanadka soo socda lagu qaban doono Magaalooyinka Washington D.C iyo New York ee Maraykanka, Vienna, Budapest iyo Prague ee dalalka Austaria, Hungry iyo Czech Republic ee Qaaradda Yurub iyo sidoo kale Magaalooyinka Beijing, Hangzhou iyo Shanghai ee dalka Shiinaha. Shirkaas oo ay ka qayb galayaan in ka badan 100 Waddan oo Caalamka ahi. Sida lagu sheegay Warqad Qoraal ah oo Madaxa arrimaha Waxbarashada ee Dugsiga NICHOLAS SENN HIGH SCHOOL ee Magaalada Chigaco, gobolka Illinois ee dalka Maraykanka oo ah Dugsiga ay Gabadhani dhigato Mr. Marguerite C. Regan, gabadhan oo Shirka ku meteli doonta Dugsigan iyo guud ahaan Maraykanka, ayaa doorashadedu ka dambaysay ka dib markii ay ka soo dhex baxday Koox Arday ah oo gaar loo xulay aqoon ahaan.\nWarqadda Qoraalka ah ee Waalidka Isra Maxamed Cumar Xaashi lagula socodsiinayay arriintan, ayaa waxay u dhignayd sidan; “Waalidoow, Inantiina Isra waxa loo doortay in ay Maraykanka ku metesho Shirka Dhalinyarada Dunida ee la qaban doono Xagaaga 2009-ka. Aqoonhannadan caanka ah ee Isra waxay ka qaybgali doontaa mid ka mid ah Barnaamijyadan kala duwan ee Maraykanka oo lagu qaban doono Washington D.C iyo New York. Barnaamijka Yurub ayaa isna lagu qaban doonaa Magaalooyinka Vienna, Budapest iyo Prague, iyada oo sidoo kale Barnaamijka Shiinaha lagu qaban doono Beijing, Hangzhou iyo Shanghai. Markii u horraysay waxa lagu soo xulay Isra xulasho ay sameeyeen qaybta adeegga Ardayda ee Guddida Dugsiga, waxaanay kasbatay dhibcaha heerka laga doonayay qofka la magacaabayo. Sidaa darteed, waxaan idiin soo dirayaa Wargelintan gaarka ah. Fadlan iga aqbala hambalyadayda shaqsi ahaaneed ee Magacaabista Isra. Magacaabista Isra ee ay Maraykanka iyo Dugsigeedan-ba ku metelayso goobo Caan ah oo Dunida ahi waxay timi ka dib markii laga dhex doortay Koox ka mid ah Ardayda ugu saraysa Dalka. In ka yar 1% oo ardayda Dugsiyada sare ah ayaa hesha Fursaddan oo kale. Siday sheegeen qaar badan oo Shirarkan ka qayb galay, Shirkani waa khibrad. Ka-qaybgalka Shirka Dhalinyarada Dunida ee Maraykanka, Yurub iyo Shiinaha, waxa muhiimmadu tahay barashada Xarumaha dhaqanka iyo awoodda muhiimka ah, kuwaas oo aragti cusub u furi doona doorkeeda hoggaamineed ee Mustaqbalka.\nIn ka badan 100 Waddan ayaa diri doona hoggaamiyayaasha Dhalinyarada, kuwaas oo taariikho, dano iyo himilooyin kala duwan leh, si ay uga qayb galaan kulankan Caalamiga ah…waxaan Shaqsiyan Shirka uga rejaynayaa Isra soo-dhawayn wacan.\nMarkab hor leh oo la afduubay iyo Dalalka Spain iyo Britain oo sheegay inay xoog isticmaali doonaan\nHargeysa (Ogaal) – Kooxo budhcad badeed Soomaali ah ayaa shalay waxaa ay gacan ku dhigeen Markab Tangar ah oo Kiimiko sida, kaasoo ay saarnaayeen shaqaale u kala dhashay wadamada India iyo Britain islamarkaana watay calanka wadanka Liberia.\nKooxahan afduubka kula dhaqaaqay Markabkani ayaa waxaa la sheegay in ay ahaayeen koox si aad ah u hubaysan. Waxana la sheegay in shaqaalaha Markabkan ay ku jireen labo qof uu u dhalatay wadanka Britain iyo 20-kale oo u dhashay wadanka India.\nMarkabkani oo marayay gacanka cadmeed ayaa kooxaha budhcad badeeda ah ee Afduubtey waxa ay ula dhaqaaqeen biyaha wadanka Soomaaliya sida uu sheegay Muwangura oo ah isku dabaridaha barnaamijka Badmareenada ee bariga Africa.\nBudhcad badeeda Soomaalidu waxaa ay noqdeen kuwa ay Awoodoodu ku sii xoogaysato biyaha Somaaliya, waxana ay sanadkan oo kaliya ay qaadeen ilaa 96-weerar oo ay ku Afduubanayeen Maraakiib. Kuwaasoo haatan gacanta ku haya Maraakiib badan oo uu ka mid-yahay Markab laga leeyahay Dalka Sucuudiga.\nKa sokow Maraakiibta Deegaanada Maamul-goboleedka Puntland waxa uu noqday mid dadka Ajaanibka ah sidoo kale loo qabsado madaxfurasho. Waxana ugu danbeeyay oo magaalada Boosaaso lagu afduubay laba Suxufi dhawaan.\nWadamada Spain iyo Britain ayaa waxaa ay shaaciyeen in ay xoog ku soo furanayaan saxafiyiintan lagu Afduubtay magaalada Bosaaso oo wadamadooda u dhashay. Wasiirka arimaha dibada dalka Spain Miguel Angel Moratinos ayaa shalay waxaa uu sheegay in wadamada Spain iyo Britain ay ka shaqaynayaan sidii wariyayaashan loo sii dayn lahaa. “Waxaan Bilaabaynaa in aan qaadno talaabo degdeg ah oo lagu sii daynayo saxafiyiintaasi”ayuu yidhi Moratinos oo war saxaafadeed uu soo saaray laga sii daayay raadiyaha qaranka dalka Spain\nSawirqade u dhashay wadanka Spain iyo wariye kale oo u dhashay wadanka Britain ayaa maalintii Arbacada aheyd lagu Afduubtay magaalada Bosaaso kadib markii dablay hubaysan ay gacanta ku dhigeen,waxaana la sheegay in saxafiyiintaasi ay diyaarinayeen oo ay dhameeyeen warbixin ku saabsan Budhcad badeeda Soomaalida ah iyagoo markii la Afduubtayna la sheegay in ay doonayeen in ay ka dhoofaan gudaha magaalada Bosaaso. Hase ahaatee, iyaga laftoodii ayaa ka mid noqday dhibanayaasha loo heysto madaxfurashada, taasoo meesha ka saartey in xataa la ogaado qaabka ay u shaqeeyaan budhcadu iyo sababta Maraakiibta iyo Ciidamada Xooga ah ee Beesha caalamku u soo dirtay Soomaaliya ay wax uga qaban-waayeen Budhcad-badeeda, iyadoo uu jiro shaki weyn oo laga qabo in ay jiraan wadamo ka raali ah arrintan oo iyagu Il kaliya ku eegaya Budhcada tan kalena howlo gaar ah ku fushada.\nTelefishan dareenka dadka ku shaqeynaya oo suuqyada la soo geliyay Hargeysa (Ogaal/W.Wararka) – Shirkada ugu weyn ee sameysa Miraayadaha la iska arko (TV) dalka Jaban, ayaa suuqyada soo gelisay Talefishin Cusub oo aan hore dunida loogu arag, kaasoo la shaqaynaya dareenka qofka. Tv-gaan cusub ee suuqa soo galay oo mudo dheer sameyntiisa lagu howlanaa ayaan u baahneyn in aad u adeegsato qolabka meesha fog wax lagaga bedelo ee Remote control-ka, iyadoo aad ku howl gelin karto oo kaliya hababka ah dhaq-dhaqaaqa gacmahaaga, codkaaga iyo foodhida.\nSida laga soo xigtey shirakadda sameysay Tv-gan, marka aad dooneyso in aan shidato Tv-ga waxa lagaa doonayaa in aad sameyso labbo goor foodhi iyadoo sidaasi uu ku shidmayo, halka marka aad dooneyso in aad iska damisid aad sedex jeer foodhyeyso. marka aad u baahato in aad codka dheereyso ama yareyso waxa aad adeegsaneysanaysaa oo kaliya dhaq-dhaqaaqa gacamahaaga, iyadoo aad ku bedali kartid talaabadaasi Chennela-da aad daawaneyso oo aad ku kala doran karto .\nKoonfur Africa Office.


WARBIXIN: Wax Walba Oo Aad Uga Baahan Tahay In Aad Ka Ogaato 11-ka Rekoodh Ee Ugu Cajiibsan Ee Xili Ciyaareedkan Laga Jabin Karo Horyaalada La Liga, Premier Leaque, Seria A Iyo Champions Laque. – WWW.Gool24.net\nWARBIXIN: Wax Walba Oo Aad Uga Baahan Tahay In Aad Ka Ogaato 11-ka Rekoodh Ee Ugu Cajiibsan Ee Xili Ciyaareedkan Laga Jabin Karo Horyaalada La Liga, Premier Leaque, Seria A Iyo Champions Laque.\nXili ciyaareedka cusub ee 2017/18 ayaa hadda si rasmi ah ugu bilawday qaar ka mid ah horyaalada Yurub ugu waa wayn halka kuwo kale ay dhawaan bilaaban doonaan. Laakiin xili ciyaareedka cusub waxaa jira rajo wayn oo laga qabo in uu noqdo xili ciyaareed cajiib ah sababo jira awgeed. Xili ciyaareedka cusub waxaa si wayn isha loogu hayaa tartanka kooxaha Yurub ee Champions Leaque oo August 24 isku aadkiisa heerka groupyada la samayn doono waxaana jira waxyaabo khaas ka dhigaya.\nIn PSG ay xili ciyaareedkan si layaableh isku hubaysay iyo in kooxaha Manchester United iyo Liverpool ay ku soo laabteen Champions Leaque ayaa xili ciyaareedka cusub ee Champions Leaque-ga ka dhigaysa mid xiiso badan laakiin sidoo kale horyaalada La Liga, Premier Leaque iyo Serie A ayaa ah kuwa sida gaarka ah isha loogu hayn doono.\nXili ciyaareed kastaaba marka uu bilaabanayo waxaa jira hami wayn oo ay koox kastaaba xambaarsan tahay waxayna koox kastaaba ku hamidaa in ay ku guulaysato dhamaan koobabka ay ku tartamayso balse kooxo yar ayaa kaga dhabeeya riyadooda laakiin sidoo kale xili ciyaareed kasta bilawgiisa waxaa jira rekoodho iyo taariikho la fisho in inta uu xili ciyaareedku socdo la gaadhi karo.\nHaddaba shabakada Gool24.net oo aad uga barateen in ay warbixino dhamaystiran idiin soo diyaariso ayaa halkan idiinku soo gudbinaysa 11 rekoodh oo taariikhi noqon kara kuwaas oo ay gaadhi karaan kooxo, tababaryaal ama ciyaartoy horyaalada Yurubi ah, waana rekoodho haddii ay dhacdo in la gaadho si khaas ah loo diwaan galin doono.\nRekoodhada taariikhiga ah ee aanu halkan idiinku soo gudbin doono waxaa ku jira tababarayaal magac wayn ku leh kubbada cagta si la mid ah ciyaartoyda ugu fiican kubbada cagta waqti xaadirkan sidoo kale waxaan ka maqnayn waxyaabo kale oo muhiim u ah kubbada cagta. Haddaba halkan kaga bogo xogta rekoodho iyo taariikh ay tahay in xili ciyaareedka cusub la gaadhi karo.\n1-Kulamada Premier Leaque Ee Ugu Badan Ee Uu Tababare Maamulay:\nTababaraha kooxda Arsenal ee Arsene Wenger ayaa taariikh cusub dhigi doona xili ciyaareedka cusub ee 2017/18 wuxuuna jabin doonaa rekoodhkii layaabka lahaa ee uu Sir Alex Ferguson u dhigay horyaalka Premier Leaque. Arsene Wenger ayaa diyaar u ah in uu noqdo macalinkii abid kulamada ugu badan ee horyaalka Premier Leaque soo maamulay isaga oo haddaba magiciisa ku soo qoray 790 kulan waxaana ka horeeya Sir Alex oo soo maamulay 810 kulan oo Premier leaque ah.\nArsene Wenger ayaa u baahan in uu 21 kulan maamulo Arsenal xili ciyaareedkan si magiciisa loogu diwaan galiyo tababarihii abid kulamada ugu badan soo maamulay koox horyaalka Premier leaque ka ciyaarta wuxuuna meesha ka saari doonaa rekoodhka uu hadda Sir Alex ku haysto 810 kulan oo Premier Leaque ah waana rekoodh taariikhda u gali doona macalinka ree France.\n2- Kulamadii Ugu Badnaa Ee Premier Leaque Uu Ciyaartoy Saftay:\nHalyaygii Manchester United ee Ryan Giggs ayaa ilaa hadda ah ciyaartoyga haysta rekoodhka kulamada ugu badan ee uu ciyaartoy saftay horyaalka Premier leaque kadib markii uu muddo 20 sano ku dhaw ka ciyaarayay Manchester United, laakiin xili ciyaareedka cusub waxa uu arki doonaa rekoodhkiisa oo lala wareegay. Giggs ayaa rekoodhkan ku haysta 632 kulan oo uu horyaalka ingiriiska ka soo muuqday.\nGareth Barry oo kooxo badan oo horyaalka Premier Leaque ah ka soo ciyaaray ayaa duulaan ku ah rekoodhka Ryan Giggs ee kulamada ugu badan ee Premier leaque wuxuuna Barry haddaba soo ciyaaray 628 kulan isaga oo u baahan in uu Everton u safto 5 kulan oo kaliya markaas oo loo diwaan galin doono xidiga taariikhda horyaalka Premier Leaque kulamada ugu badan ka soo ciyaaray. Barry ayaa isla bilawga xili ciyaareedka cusub rekoodkan la wareegi kara.\n3-Goolasha Ugu Badan Ee Hal Xili Ciyaareed Oo Horyaalka Premier leaque Ah:\nGool dhalliyaasha horyaalka Premier Leaque ayaa si joogto ah ugu soo fashilmayay in ay jabiyaan rekoodhka gool dhalinta Premier Leaque ee hal xili ciyaareed kaas oo ay hadda si wada jir ah u haystaan Andy Cole iyo Alan Shearer oo min hal xili ciyaareed soo dhaliyay min 34 gool oo premier Leaque ah, laakiin waxay goolashan dhaliyeen markii kulamada Premier Leaque ee xili ciyaareedku ay ahaayeen 42 ka kulan.\nLaakiin intii kulamada horyaalka Premieer Leaque laga dhigay 38 ka kulan waxaa rekoodhka gool dhalinta hal xili ciyaareed haysta Luis Suarez iyo Cristiano Ronaldo oo min 31 gool min hal xili ciyaareed soo dhaliyay. Harry Kane ayaa ugu dhawaaday oo 29 gool hal xili ciyaareed dhaliyay balse xili ciyaareedka cusub waxaa horyaalka Premier Leaque ku soo biiray gool dhaliyaal tayo sarre leh kuwaas oo la filayo in ay jabin karaan rekoodhka gool dhalinta Premier leauqe ee hal xili ciyaareed.\n4- Gool Caawinta Ugu Badan Ee Hal XIli Ciyaareed Oo Horyaalka Preier Leaque Ah:\nHalayaygii Arsenal ee Thierry Harry ayaa wali haysta rekoodhka gool caawinta hal xili ciyaareed ee horyaalka Premier Leaque inkasta oo uu gool dhaiye ahaa. Kubbad sameeye kasta oo ka soo ciyaaray horyaalka Premier Leaque ayaa ilaa hadda ku soo fashilmay in ay gaadhaan 20 gool caawineed oo uu Henry soo sameeyay xili ciyaareedkii 2002/03, waxaana jira ciyaartoy ku dhawaaday in ay rekoodhkan jabiyaan balse wax yar ugu sigtay.\nMesut Ozil, Kevin De Bruyne iyo Cesc Fabregas ayaa ugu dhawaaday in ay jabiyaan ama barbareeyaan rekoodhka gool caawinta hal xili ciyaareed ee horyaalka Premier Leaque ee uu Thiery Henry haysto laakiin ilaa hadda waxaa la sugayaa ciyaartoyga xili ciyaareedka cusub la wareegi kara rekoodhkan, waana mid si khaas ah loo eegi doono.\n5-Koobabka Champions Leaque Ee Ugu Badan Ee Uu Tababare Ku Guulaystay:\nTababaraha Bayern Munich ee Carlo Ancelott ayaa xili ciyaareedkiisii ugu horeeyay Allianz Arena aan gaadhin ujeediidiisii ugu waynayd oo ahayd in uu Bavaria ka caawiyo koobka Chamions Leaque, laakiin waxa uu xili ciyaareedka cusub samayn karaan taariikh cusub oo layaableh haddii uu Bayern Munich kula guulaysto koobka Champions Leaque.a title.\nCarlo Ancelotti ayaa jabin kara rekoodkii koobabka Yurub ee ugu badan ee ay ka siman yihiin Bob Paisley iyaga oo hadda min saddex koob oo koobka kooxaha Yurub ah ku soo guulaystay, laakiin haddii uu Ancelotti kooxdiisa Bayern Munich kula guulaysto koobka Champions Leaque waxa uu noqon doonaa tababarihii abid ugu horeeyay ee afar koob oo champions Leaque ah ku guulaystay.\n6-Goolasha Heerka Groupyada Champions Leaque Ee Ugu Badan:\nDabcan waxa uu Cristiano Ronaldo hibo u leeyahay in uu taariikho badan ka abuuro Champions Leaque wuxuuna haddaba haystaa rekoodhka gool dhalinta abid ugu badan ee uu ciyaartoy ka soo dhaliyay koobka koooxaha Yurub ee Champios Leaque, laakiin xili ciyaareedka cusub Ronaldo ayaa la wareegi kara rekoodhka goolasha ugu badan ee uu ciyaartoy ka dhaliyay heerka groupyada Champions Leaque.\nWaxaa hadda rekoodhka goolasha ugu badan ee heerka Groupyada Champions Leaque haysta halayaygii Real Madrid ee Rual Gonzalez kaas oo 53 gool ka dhaliyay kulamada heerka groupyada UCl, laakiin Ronaldo ayaa u baahan in uu afar gool ka dhaliyo lixda kulan ee ay kooxdiisa Madrid ka ciyaari doonto heerka Groupyada si uu rekoodhka Raul u dhaafo isla markaana uu taariikh cusub u sameeyo.\n7-Kulamada Ugu Badan Ee Ciyaartoy Uu Ka Soo Muuqday Serie A:\nGoolhayaha halyayga ah ee kooxda Juventus iyo xulka qaranka Italy ee Gianluigi Buffon ayaa hadda jamaahiirtiisa ku qalbi jabiyay in xili ciyaareedka 2017/18 uu noqon doono xili ciyaareedkiisii ugu danbeeyay, laakiin waxa uu ciyaarhaa ka fadhiisan doonaa isaga oo taariikh kale oo cusub ka sameeyay horyaalka Serie A haddii uu kulamo badanu safto kooxdiisa Juventus.\nPaolo Maldini ayaa hadda ah ciyaartoya ugu safashada badan taariikhda horyaalka Talyaaniga wuxuuna rekoodhkan ku haystaa 647 kulan laakiin Gianluigi Buffon ayaa u baahan 29 kulan oo horyaalka Serie A ah si uu u noqdo ciyaartoyga abid ugu safashada badan Serie A. Gianluigi Buffon ayaa 38 ka kulan ee Serie A ee xili ciyaareedkan cusub uga baahan inuu safto 29 kulan taas oo taariikh cusub u abuuri doonta.\n8-Goolasha Ugu Badan Ee Ay Kooxi Hal Xili Ciyaareed Ka Dhalisay La Liga;\nHoryaalka La Liga ayaa haysta ciyaartoyda kubbada cagta ugu fiican intooda ugu badan, waxaana hadda baaqi ku ah Lionel Messi, Cristiano Ronaldo, Luis Suarez iyo ciyaartoy la mid ah, waxayna xili ciyaareed kasta goolal aad ubadan, laakiin kooxaha La Liga ayaa soo awoodi waayay in ay gaadhaan rekoodhkii gool dhalinta hal xili ciyaareed.\nJose Mourinho ayaa ahaa macalinkii ugu danbeeayay ee ay kooxdiisii Real Madrid jabisay rekoodkii gool dhalinta La Liga ee hal xili ciyaareed kadib markii ay xili ciyaareedkii 2011/12 ay Los Blancos soo dhalisay 121 gool, laakiin kooxaha Madrid iyo Barca ayaa xili ciyaareed kasta jabiya gool dhalinta 100 gool iyada oo xili ciyaareedkii la soo dhaafay Barcelona dhalisay 116 gool balse xili ciyaareedka cusub ayaa la sugi doonaa haddii rekoodhkii Mourinho la jabin doono.\n9- Goolasha Hal Xili ciyaareed Uu Ciyaartoy Ka Dhaliyay La Liga:\nLionel Messi ayaa haysta rekoodhka gool dhalinta hal xili ciyaareed ee horyaalka La Liga wuxuuna ku haystaa 50 gool oo uu dhaliyay xili ciyaareedkii 2011/12 laakiin tan iyo markaas wixii ka danbeeyay Lionel Messi laftiisa iyo xidigaha kale ee La liga ka ciyaara ayaa ku soo fashilmay in ay rekoodhkan gaadhaan.\nCristiano Ronaldo ayaa mar ugu dhawaaday wuxuuna dhaliyay 48 gool halka Lionel Messi uu xili ciyaareedkii la soo dhaafay dhaliyay 37 gool, waxaana xili ciyaareedka cusub la sugi doonaa haddii Messi uu gaadhi karo rekoodhka uu haysto ama ciyaartoy kale uu rekoodkan jabin karo.\n10-Kaadhadhka Digniinta iyo Casaanka Ah Ee Ugu Badan:\nShaki kuma jiro in Sergio Ramos uu haddaba yahay halayay Real Madrid ah, laakiin rekoodhka kaadh qaadashada ee kabtanka Madrid ayaa xili ciyaareedka cusub heer kale gaadhi kara kadib markii uu soo qaatay 145 kaadh oo hurdi ama digniin ah isla markaana uu garoonka kaga baxay 17 kaadh casaan waana kaadhadhka uu ku qaatay kaliya kulamada horyaalka La Liga!!.\nSergio Ramos ayaa taariikh cusub dhigi kara haddii uu xili cyareedka cusub ee horyaalka La liga uu qaato kaliya 7 kaadh wuxuuna la wareegi doonaa rekoodhka kaadhadhka ugu badan ee horyaalka La Liga oo uu hasto Alberto Lopo Garcia.\n11- Ciyaartoyda Koobabka Muhiim Ah Ee Ugu Badan Ku Soo Guulaystay:\nMa aha Cristiano Ronaldo, ma aha Lionel Messi laakiin waa Dani Alves xidiga taariikhda cusub u dhigi doona kubbada cagta kadib ku biirisitiisii PSG wuxuuna noqon karaa ciyaartoyda koobabka ugu muhiimsan ee ugu badan ku soo guulaystay. Dani Alves ayaa haddaba ku soo guulaystay 36 koob laakiin waxa uu u baahan yahay laba koob oo kale in uu la qaado PSG si uu rekoodhka koobabka ugu badan ee Maxwell oo 37 ah uu ugala wareego.\nXaqiiqdii rekoodhada ama waxyaabaha taariikhiga noqon kara ee xili ciyaareedka cusub laga filan karo ayaan ku koobnayn qodobada aanu halkan idiinku soo gudbinay laakiin waxay kuwani ka mid yihiin kuwa ugu muhiimsan ee haddii ay dhacdo sida wayn looga hadli karo.


Dowladda ismaamulka Garissa oo war ka soo saartay amar ka soo baxay Nuurdiin Xaaji – Radio Damal\nDowladda ismaamulka Garissa oo war ka soo saartay amar ka soo baxay Nuurdiin Xaaji\nKaddib markii shalay agaasimaha waaxda dacwad soo oogidda dalka Mr. Nuurdiin Xaaji uu amray in dacwado lagu soo oogo barasaabka ismaamulka Garissa Cali Bunow Qorane iyo afar eedeysanayaal oo kale ayaa waxaa arrinkan ka falcelisay dowladda ismaamulkaas.\nQoraal la soo dhigay barta rasmiga ee Facebook-ga dowlad deegaanka Garissa ayaa lagu xusay in lacagaha hay’adaha dambi baarista ay sheegeen in la musuqmaasuqa sida haboon loo adeegsaday.\nWaxaa qoraalka qayb ka ah in lacagtaas lagu qarash geliyay mashaariic horumarineed oo laga fuliyay Garissa.\nMashaariicdan ayaa lagu kala sheegay suuqa qoraxeey oo weli gacanta lagu hayo, marinka bullaacadaha ee waddada Kismayo Road oo aan la dhamaystirin iyo dib u habeyntra waddooyinka ugu muhiimsan magaalada Garissa oo qoraalka lagu sheegay in la gabagabeeyay.\nSido kale dowladda hoose ee ismaamulka Garissa ayaa sheegtay in horraantii bishan guddiga anshaxa iyo la dagaalanka musuqmaasuqa ee EACC uu billaabay baaritaano ku saabsan in wax isdaba marin lagu sameeyay lacago uu ku deeqay bangiga adduunka.\nDowladda hoose ee Garissa waxay intaa ku dartay in hay’adaha dambi baarista iyadoo ay caddeymo jireen ay ku sii tallaaba qaadeen go’aamo lagu tilmaamay kuwo u muuqdo in horay looga soo baaraan degay.\nSido kale waaxda ismaamulka Garissa u qaabilsan dhanka isgaarsiinta ayaa sheegtay in barasaabka, Cali Bunow Qorane iyo eedeysanayaasha kale ay iska xaadirinayaan xafiisyada EACC.\nAmarka Nuurdiin Xaaji ayaa yimid kadib markii ay soo baxday eedeyn ah in la lunsaday lacag dhan 235 million oo ka mid ah deeqaha Bangiga aduunka.\nMr Xaji ayaa sheegay in amarka lagu soo xirayo barasabka Garissa ay daba socoto baaritaanadii ay sameeyeen guddiga anshaxa iyo la dagaalanka musuqmaasuqa (EACC) taas oo la xiriirtay ku takri falka lacagta la siiyay ismaamulka taas oo ku timid Barnaamijka Taageerada magaalooyinka dalka.\nKadib markay soo gabagabeeyeen baaritaanadooda gudiga EACC waxay ku talisay in barasaabka iyo qaar ka mid ah saraakiisha ismaamulka Garissa lagu soo oogo dambiyo kala duwan ee musuqmaasuq ah.\nAgaasimaha waaxda dacwad soo oogida ee dalka Nuur Diin Xaaji ayaa sheegay in lacagihii la siiyay dowladda Gariisa loo weeciyay meel aan loogu talagalin.\nLacagtan ayaa loogu tala galay in lagu dhiso suuqa Qorahey, dib u habeynta bartamaha wadooyinka Garissa Township, dhisida goobaha biyo mareenka iyo wadooyiin ay adeegsadaan dadka lugaynaya.\nHase ahaate waxaa la sheegay in lacagta la leexsaday intii u dhaxeysay bilihii Febraayo iyo Sebtember sanadkii hore 2019-kii.\nGuddoomiye Ali Bunow Korane ayaa lagu eedeeyay inuu fududeeyay ku takrifalka lacagaha deeqda ah.\nMr Nuurdiin Xaaji ayaa hoosta ka xarriiqay inay jiraan cadeymo loo cuskan karo eedeymaha loo soo jeediyay Mr Qorane.\nSaraakiisha kale ee iyaguna eedeymaha musuqmaasuqa ah lagu soo oogay waxaa ka mid ah madaxa dhaqaalaha Ibrahim Nur Malow, madaxa maaliyada Maxamad Axmad Cabdullahi , sarkaalka fulinta ee dawlada hoose Cabdi Shale iyo madaxa xisaabaadka dawlada hoose Garissa Axmed Cabdullahi Aaden.


Wararka ka imaanaya gobolka Shabeellaha dhexe ayaa sheegaya in ciidamada Al Shabaab ay isku fidiyeen deegaanno dhowr ah oo hoos yimaad magaalooyinka ugu muhiimsan gobolkaas.\nCiidamo aad uhubeysan oo katirsan Al Shabaab ayaa qabsaday deegaanno dhowr ah oo ku teedsan wadada laamiga ah ee xiriirisa Muqdisho iyo Jowhar, sidoo kale ciidamada ayaa gacanta ku dhigay inta badan deegaannada ku teedsan wabiga Jiinkiisa.\nIlo wareedyo ayaa sheegaya in xoogaga Al Shabaab ay gaareen deegaannada Qalimoow,Cadaloow iyo deegaanno kale oo dhammaantood ay isaga firxadeen maleeshiyaadkii dowladda Federaalka ee Mushaar la'aanta ugadooday.\nDad ku sugan Sh/dhexe ayaa sheegay in shalay illaa iyo maanta xoogaga Al Shabaab ay dadka ugu muxaadareynayeen deegaannada Booroow iyo Raaxooy oo udhow magaalada Jowhar oo ah xarunta gobolka Shabeellaha dhexe.\nDeegaanka Qalimoow oo ku dhow Balcad ayaa kamid ah meelaha ay gaareen xoogaga Al Shabaab, warar kale oo soo baxay waxay sheegayaan in Al Shabaab ay ku dhowaadeen tuulada Gololeey oo saldhig melleteri ay ku leeyihiin ciidamada Burundi ee lagu dhiig bixiyay dagaalka ka socda gobolka.\nBishii lasoo dhaafay ayay xoogaga Al Shabaab dib ula wareegeen deegaanka istiraatiijiga ah ee Xawaadleey iyo sedax tuulo oo hoos yimaad, dadka odorosa arrimaha gobolka ayaa sheegaya in ciidamada AMISOM gaar ahaan kuwa Burundi ay marayaan marxaladda dhiigbaxa kadib markii lagu dagaaliyay dagaalka waqtigiisu dheeraaday.\nMaamulka dabadhilifka ah ee isku magacaabay Hirshabelle ayaan laheyn awood uu isaga caabin karo xoogaga Al Shabaab, arrimahan waxay imaanayaa xilli Ururka Midowga Afrika uu amar kusiiyay dowladda Burundi in 1000 askari ay ka saarto sh/dhexe.


Ogaden News Agency (ONA) – Shirweynihi UNPO oo Geneva ka furmay iyo wafdigii JWXO uga qayb galay.\nShirweynihi UNPO oo Geneva ka furmay iyo wafdigii JWXO uga qayb galay.\nPosted by ONA Admin\t/ November 30, 2012\nWaxaa taariikhdu markay ahayd 29.11.2012 si rasmi ah ugu furmay magaalada Geneva ee dalka Switzerland shirweynihi ururka UNPO kaas oo lagu wado in uu socdo ilaa 1.12.2012.\nShirkaas oo ay ka soo gayb galeen shucuub badan oo xornimo doon ah iyo kuwo raadinaya xuuqudoodaba waxaa si rasmi ah u furay guddoomiyaha UNPO ( Unrepresented nations and peoples organization) Mudane Choephel iyo xoghayaha guud ee ururka Mudane Marino Busdachin oo soo bandhigay waxqabadki ururka ee sanadki tegay.\nQaybti labaad ee shirka ayaa waxaa warbixino soo jeediyey wufuudi kala duwanayd ee madasha isugu timid ayagoo daahfuray xaaladaha ay shucuubtoodu ku sugan yihiin, rajooyinka mustaqbalka iyo khibradihi laga dhaxlay dhacdooyinki la soo maray.\nJabhadda Waddaniga Xoreynta Ogadenya waxaa shirkaas ooga qayb galay wafti u hoggaminayo agaasimaha guud ee hoggaanka arrimaha dibedda(HAD) Mudane Axmed Gurxan oo halkaas ka jeediyey khudbad dheer oo uu uga warbixinayo marxaladda uu marayo halganka Somalida Ogadenya.\nWaftiga JWXO waxay gudbiyeen dhacdooyinki ugu dambeeyey ee soo maray Ogadenya, sida xasuuqa iyo bahdilka joogtada ah ee ka socda Ogadenya , wadahadaladi dhex maray Jabhadda iyo xukuumadda Itoobiya, waxayna qeexeen in xaqa aaya ka talinta ee shacbiga Somaalida Ogaadenya uu yahay lagama gudbaan, hase yeeshee albaalka nabaddu uu mar walba furan yahay.\nShirka oo sii socon doona laba maalmood wixi ka soo kordha dib ayaan idiinka soo gudbin doonaa.


January 3, 2017 - Sawirrotv\nDaily Archive for: 'January 3rd, 2017'\nMadaxweyne Gaas oo Maanta Dib Ugu Laabtay Magaalada Boosaaso, Kana Hadlay Isbedelada ka Socda Magaalada Muqdisho (VIDEO)\nJanuary 03, 2017 – Madaxweynaha Puntland mudane C/weli Maxamed Cali Gaas ayaa maanta dib ugu soo laabtay Magaalada Boosaaso ee xarunta ganacsiga Puntland, ka dib markii uu ka dhoofay Magaalada Muqdisho oo toddobaadyadii la soo dhaafay uu ku sugnaa. Madaxweynaha Puntland oo shir jaraa’id ku qabtay Magaalada Boosaaso, ayaa sheegay in Magaalada Muqdisho uu u …\nShirkii Jaraa’id ee Madaxweyne Gaas (VIDEO)\nMadaxweynaha Puntland oo shir jaraa’id ku qabtay Magaalada Boosaaso, ayaa sheegay in Magaalada Muqdisho uu u joogay dhameystirka arrimaha doorashooyinka dalka, iyadoo uu Madasha Qaranka ku ammaanay in meel wanaagsan ay soo gaarsiiyen arrimaha is bedelka dalka. Waxana uu sheegay inuu ifa-faalo wanaagsan uga muuqdo Xildhibaanada ku soo baxay Baarlamaanka, isla-markaana uu rajeynayo inay soo …\nMaydad Weli Laga Soo Saarayo Goobtii Shalay ay Qaraxyada ka Dhaceen (SAWIRRO)\nJanuary 03, 2017 – Tirada geerida ee ka dhalatay qaraxyadii shalay ka dhacay nawaaxiga Hotel Peace ee magaalada Muqdisho ayaa maanta sii korortay waxayna haatan tiradaasi gaaraysaa 9 qof. Lix dadkaas ka mid ah ayaa waxa ay ahaayeen dad rayid ah, iyadoo mid ka mid ah dadkaasi uu ahaa askari ka tirsan ciidamada amniga, halka …\nWarshadii Kabaha ee Baraawe (VIDEO)\nTaliyaha ayaa Xarunta ciidamada Amiso ee Xalane kulamo kala duwan kula qaatay wakiilka qaramada midoobey u qaabilsan arimaha dalka Soomaaliya, ku Xigeenka Wakiilka Midowga Afrika ee Soomaaliya, Taliyaha Ciidanka Amisom iyo Saraakiisha Ciidanka Uganda ee ku sugan dalka Soomaaliya. Taliye Katumba Wamala ayaa qoraal ku sheegay in Dowladda Uganda ay dooneyso in la xoojiyo tayada …\nTaliyaha Ciidanka Dalka Ugandha oo Booqasho ku Jooga Magaalada Muqdisho (VIDEO)\nJanuary 03, 2017 – Taliyaha Ciidanka xooga dalka Uganda General Katumba Wamala ayaa booqasho aan horey loo sii shaacin maalintii Isniinta ku yimid Magaalada Muqdisho. Taliyaha ayaa Xarunta ciidamada Amiso ee Xalane kulamo kala duwan kula qaatay wakiilka qaramada midoobey u qaabilsan arimaha dalka Soomaaliya, ku Xigeenka Wakiilka Midowga Afrika ee Soomaaliya, Taliyaha Ciidanka Amisom …\nBooqashadii Taliyaha Dalka Uganda (VIDEO)\nBooliska Dalka Turkiga oo soo Bandhigay Sawirka Ninkii Xasuuqa Gaystay Habeenkii Sanadka Cusub (VIDEO)\nJanuary 03, 2017 – Booliska dalka Turkiga oo weli baaritaan xoogan ugu jiro sidii ay gacanta ugu soo dhigi la haayeen ninka Baxsadka ah oo Habeenkii sanadka cusub weerarka xasuuqa ah ka gaystay goob maqaayad ah oo ku taalo magaalada Istanbul ee dalka Turkiga. Hadaba ciidamada Sirdoonka ayaa ku guuleesteen inay soo bandhigaan Sawirka iyo …\nNinkii Weeraray Magaalada Istanbul (VIDEO)\nHadaba ciidamada Sirdoonka ayaa ku guuleesteen inay soo bandhigaan Sawirka iyo muuqaalka ninkii dadka badan ku laayay magaalada Istanbuul kaasi oo ku hubaysnaa qori AK-47 ah iyo Booshash badan. VIDEO – 1 \_ VIDEO – 2 Ninkaan oo wali baxsad ah ayaa waxaa la sheegay inuu u dhashay ama ka soo jeedo dalalka Kirgistan ama …\nWeerarkii Lagu Qaaday Hotel Peace (VIDEO)\nWeerarkani oo ay sheegteen Ururka Al Shabaab ee lagu qaaday Hotel Peace ee magaalada Muqdisho ayaa waxa uu ahaa mid kamid ah qaraxyadii ugu cuslaa ee ebed ka dhaca caasimadda Muqdisho. VIDEO – 1 \_ VIDEO – 2 Qaraxyadani ayaa loo adeegsaday labo gaari oo waaweyn, iyadoo gaarigii koowaad uu ahaa mid yar, iyadoo kii …


Manchester United ayaa ka laabatay go’aankii ay ku shaqaaleysiisay garabka kooxda Borussia Dortmund Jadon Sancho waxayna taa badalkeeda diirada u saartay laba ciyaartoy oo kale.\n20 jirkaan garabka ka ciyaara ayaa bartilmaameed u ahaa Manchester United intii lagu jiray xagaagii, laakiin Borussia Dortmund qiimaha sare ee ay heshay ayaa ka hor istaagtay Red Devils inay la soo wareegto.\nFarqiga dhaqaale ee u dhexeeya Manchester United iyo Borussia Dortmund wuu yaraa, laakiin maadaama fayraska Corona uu hoos u dhigay dhaqaalaha, United waxay lumisay xiisihii ay u qabtay saxiixa Jadon Sancho oo Borussia Dortmund ayaan wax tanaasul ah samayn.\nTababare Ole Gunnar Solskjaer ayaa la rumeysan yahay inuu talaabo u qaadi doono ciyaaryahanka marka uu furmo suuqa kala iibsiga xagaagan si uu u xoojiyo weerarkiisa iyo tayada kooxdiisa.\nLaakiin sida laga soo xigtay The Athletic, United ayaa sii kordhineysa xiisaha ay u qabto Jadon Sancho waxayna dooneysaa labo ciyaaryahan oo kale si ay u bedelaan.\nSolskjaer ayaa la sheegay inuu la dhacsan yahay waxqabadka da ‘yarka Amad Diallo, kaasoo bedel ku soo galay kulankii Real Sociedad ee Europa League ka dib markii uu bishii Janaayo ka soo dhaqaaqay Atalanta. Tababaraha ayaa sidoo kale aaminsan in Mason Greenwood uu qaban karo shaqada saxda ah ee uu uga baahan yahay Jadon Sancho.\nBorussia Dortmund ayaa haatan xirtay qaar ka mid ah xiddigii hore ee ku xirnaa Jadon Sancho waxayna u ogolaatay ilaa 80 milyan oo ginni.\nLaakiin tababare Ole ayaa u sheegay The Athletic inuu ku xoojin doono labo aag kale, gaar ahaan dhanka daafaca.


Ra’iisul Wasaare Rooble Oo Guddi Usaaray Xubnaha Guddiga doorashada | Gaaroodi News\nRa’iisul Wasaare Rooble Oo Guddi Usaaray Xubnaha Guddiga doorashada\nRa’iisul Wasaare Rooble oo guddi u saaray xubnaha guddiga doorashada\nRa’iisul Wasaaraha dowladda federaalka Soomaaliya Maxamed Xuseen Rooble ayaa guddi heer wasiirro ah u saaray xaqiijinta xubnaha maamulka guddiga doorashada ee labada heer ee ay cabashadu ka taagan tahay.\nArrintan ayaa qeyb ka ahayd heshiiskii Golaha Wadatashiga Qaran ee dhowaan lagu qabtay magaalada Muqdisho.\nTubta xallinta khilaafka Guddiyada maamulka doorashooyinka :\nGolalaha Wadatashiga Qaran ayaa go’aamiyey, iyadoo la tixraacayo soo jeedintii Guddiga Farsamada Baydhabo, in Xafiiska Ra’iisul Wasaaraha Xukuumadda Federaalka loo soo gudbiyo xubnaha Guddiyada maamulka doorashada ee labada heer ee cabashadu ka jirto muddo 3 maalmood gudahood ah si loo badalo. Wakhtigu wuxuu ka bilaabanayaa markii ay Madaxda Golaha Wadatashiga Qaranku saxiixaan heshiiskaan.\nGuddiyadu waxay iska dhex dooranayaan guddoonkooda kadib markii ay soo dhameystirmaan


Taliyaaniga oo loogu baaqay sii deynta muwaadin Soomaali ah oo u xiran 17 sano – Mareeg.com somalia, World News and Opinion.\nA warsame 5 January 2015 5 January 2015\nMareg.com: Kulan ay ka qeyb galeen Culumaa’udiin, Siyaasiyiin, Aqoonyahano, qeybaha kala duwan ee bulshada iyo sidoo kale ehelada Xaashi Cumar Xasan oo muwaadin Soomaaliyeed oo mudo 17 sano ah ku xiran dalka Talyaaniga ayaa manta waxa uu ka dhacay Magaaladda magaalada Muqdisho.\nKulanka ayaa ujeedadiisu aheyd in si wadajir ah looga codsado Dowladda Talyaaniga in ay xuriyadiisa siiso muwaadinkaas Soomaaliyeed oo mudada ku xiran xabsi ku yaala dalka Talyaaniga.\nNabadoon Mukhtaar Axmed Maxamed oo ka mid ah nabadoonadii ka qeyb galay kulanka ayaa sheegay in Xaashi Cumar Xasan uu san aheyn dembiile, waxa uuna Dowladda Talyaaniga uu ugu baaqay in ay sii deyso muwaadinkan Soomaaliyeed.\nNaciimo Nuur Yuusuf waa gabar 17 sano jir ah oo ifka ku soo biirtay maalintii la xiray Xaashi Cumar Xasan oo ah abtigeed, waxeyna sheegtay in aysan weligeed arkin abtigeed.\nNaciimo oo ka murugeysan xariga abtigeed ayaa ka codsatay Dowladda Talyaaniga in ay dib xuriyadiisa u siiso abtigeed Xaashi Cumar Xasan.\nMadiino Maxamed Maxamuud Saandheere oo ah hooyada dhashay Maxbuuska Xaashi Cumar Xasan ayaa sheegtay in wiilkeeda uusan aheyn dembiile islamarkaana waxyaabaha lagu eedeeyay aanu waxba ka jirin, iyadoo ka codsatay Dowladda federaalka Soomaaliya in ay gacan ka geysato sii deynta wiilkeeda.\nDhibane Xaashi Cumar Xasan oo ah muwaadin Soomaaliyeed ayaa mudo waxa uu ku xiranyahay xabsi ku yaala dalka Talyaaniga, isagoo 17 sano oo ka mid ah noloshiisana ku qaatay xabsi dhexdiisa walina kujira.\nWaxaana Xaashi lagu eedeeyay in uu ka dambeeyay dil magaalada Muqdisho loogu gaystay sanadka markuu ahaa 1994-kii Alaria Alpa oo aheyd suxufiyad ka howgalaysay Telefishinka Rai oo laga leeyahay dalka Talyaaniga iyo sidoo kale Miran Rovati oo ahaa Cameraman ay wada shaqenynayeen.\nXaashi Cumar Xasan oo ah muwaadinka Soomaaliyeed ee ku xiran dalka Talyaaniga ayaa la sheegay in markii dilku uu dhacayey uu ku sugnaa degmada Cadale ee gobolka Shabeellaha Dhexe.\nXaashi ayaa markii la xirayey dalka Taliyaaniga u tegay inuu ka marqaati kaco dhibaatooyin ciidamadii ajanibiga ahaa ee horaantii sagaashamaeeyadii yimid Soomaaliya ay ka geysteen dalka.\nCiidamada Puntland iyo Alshabaab oo dagaal cusub maanta dhexmaray


Xildhibaan Mustaf Dhuxulow oo munaasabad Afurin iyo Ciidsiin ah u sameeyay Dad Aragga Naafo ka ah “SAWIRRO” – Radio Muqdisho\nXildhibaan Mustaf Dhuxulow oo munaasabad Afurin iyo Ciidsiin ah u sameeyay Dad Aragga Naafo ka ah “SAWIRRO”\nXildhibaan Mustaf Sheekh Cali Dhuxulow oo ka mid ah xubnaha Golaha Shacabka ee Baarlamaanka Soomaaliya ayaa Munaasabad isugu jirta Afurin iyo Ciidsiin wuxuu u sameeyay maamulka, Howlwadeenada iyo Ardayda Aragga Naafada ka ah ee wax ka barta Dugsiga Albasiir ee ku yaala magaalada Muqdisho.\nKu dhowaad 50-Qof ayaa loo qaybiyay Dharkii ay ku ciidi lahaayeen oo dhamaystirsan iyo Lacag uu ugu talagalay Xildhibaan Mustaf Sheekh Cali markii la afuray kadib.\nUstaad Abiikar Xuseen Bashiir oo ku hadlayay Afka maamulka Dugsiga Albasiir ayaa sheegay in xildhibaanka Shantii sano ee la soo dhaafay uu si wayn u garab taagnaa Dadka Baahiyaha Gaarka ah Qaba ee ku jira dugsiga Albasiir, wuxuuna sheegay xildhibaanka inuu yahay masuulka kaliya ee aanan markasta ka daalin inuu caawiyo Ardayda Aragga La’a, isagoo ku baaqay in Madaxda kale ee dalka ay ku daydaan xildhibaanka.\nXildhibaan Mustaf Sheekh Cali Dhuxulow oo ka hadlay Munaasabadda ayaa sheegay inay waajib tahay in la caawiyo dadka baahiyaha gaarka ah qaba maadaama imtixaanka ay marayaan loogu talagalay in dadka kale Caafimaadka qaba ay ku waana qaataan.\n“Marka aad xiriir la leedahay dadka Baahiyaha gaarka ah qaba waxaad ogaanaysaa imtixaanka Ilaahay iyo Alle Nimcadda uu nasiiyay, waxaan markasta Bulshada Soomaaliyeed ugu baaqaa in laga war qabo dadka Baahiyaha gaarka ah Qaba, si loogu helo waxa ay u baahanyihiin.” ayuu yiri xildhibaan Mustaf Sheekh Cali Dhuxulow.\nGuddoomiyaha Gobalka Banaadir ahna Duqa Muqdisho Eng. C/rximaan Cumar Cismaan Yariisow oo gaba gabadii ka hadlay Munaasabadda ayaa xildhibaan Mustaf ku ammaanay dadaalka badan ee uu ugu jiro marka taageerada dadka Baahiyaha qaba, isagoo dhanka kale balan qaaday in maamulka Gobalka Banaadir uu ka shaqayn doono sidii Ardayda Aragga naafadda ka ah ee Dugsiga Albasiir loo heli lahaa dhul ku filan oo ay wax ku bartaan.\nGolaha ammaanka oo cunaqabateyn kusoo rogay magefayaasha Liibiya\nRa’iisul Wasaare Khayre oo Booqday qaxooti Soomaliyeed oo ku nool dalka Jabuuti


October 30, 2020 Farah Abdikadir Mohamed 2\nGAROOWE(P-TIMES) – Dadka Puntland ayaa ilgaar ah ku eegayay khudbadda hadaljeedinta Madaxweyne Deni ee baarlamanka, iyadoo horey u baqday bilowgii bishan Kulankii Kursiga & Kaamirada ee Madaxweynuhu Isniinta kasta ee bilowga bisha ah jeedin jiray, waxaana lafilayay in uu ka hadlo arrimo ay ka mid yihiin Safaradiisii qaatay 50 cisho ee uga maqnaa gudaha mandiqada, waxyaabaha Xukuumaddiisu ay ka qabatay Kaabayaasha dhaqaalaha oo xladooda laga deyrinayay iyo arrimaha la xariira safarkiisii Qarsoodiga u badnaa ee Nairobi ila Imaaraatka.\nMadaxweynaha Puntland dhammaan safaradii kala duwanaa ee uu ku maqnaa 50 maalmood wuxuu ka xusay kii Jabuuti oo qaatay maalmo kooban, isagoo sheegay.\nLaakiin Madaxweynuhu marnaba ma soo qaadin midkii Kenya & Imaaraatka Carabta oo dhammaantood ahaa kuwa la rumeysan yahay in looga wada hadlay arrimaha siyaasadda ee doorashooyinka 2021-ka, mana soo qaadin Madaxweynuhu sinaba.\nArrinta lafilayay in uu si daahfuran uga hadlo ayu wajahay Madaxweyne Deni, waana qadiyadda Shirkadda laga leeyahay Imaaraatka Carabta ee gcanta ku haysa dekeda Boosaaso, iyadoo aan fulin heshiiskii ay horey ula gashay Puntland sannadkii 2017-kii.\nMadaxweynuhu wuxuu muujiyey kalsooni-darro ku wajahan in aysan shirkaddu fulineyn heshiiska, isagoo sheegay in ay lataliyayaal xagga sharciga ah latashadeen oo dadweynaha looga baahan yahay in ay ku kalsoonadaan golayaashooda.\nBaarlamaanka waxaa horyaala qaraarka Shirkada P&O oo ay Kalfadhigii hore dib ugu dhigteen midkan, waxaana xiligaas dib loogu dhigay dalab ka yimi xagga Xukuumadda Madaxweyne Deni, oo sheegtay in ay August la balansan tahay madaxda shirkadan.\nLaakiin, DPWORLD wey diiday sida ay xoguhu cadeynayaan in ay la kulanto Wafdiga Puntland, Madaxweyne Deni oo dhawan gaarayna wey ka cududaarteen 2 isku day oo uu doonayey in uu kula kulmo, balse Siciid Deni ayaa sheegay in COVID19 kulamadaas uu dib u dhigay, dhinaca kalena Madaxweynuhu madaxda Imaaaraatka ayuu kala hadlayay arrimaha Siyaasadda Soomaaliya & Doorashooyijnka soo wajahan.\nMadaxweynuhu ma qarin in ay doonayaan in Xariirka Imaaraatka Carabta & Puntland uusan saameyn ku yeelan arrinta shirkadan P&O ee qeybt ka ah DPWORLD, waxayna Dubia gacanta ku haysa ciidamada Badda Puntland oo mashruucooda si aan daahfurneyn loo maamulo dhaqalaha laga helo.\nIntii uu khudbaddiisa waday Madaxweyne Deni wuxuu soo qaaday mashaariic kala duwan oo la hirgaliyey, wuxuuna shegay in ay horumar wnaagsan sameeyeen mudadii u dhaxaysa labada kalfadhi oo ay ku jiraan dibu dhiska wadooyinka.\nHadda Madaxweynuhu wuxuu u socdaalayaa Itoobiya, ka dibna wuxuu uga gudbayaa Imaaraatka Carabta oo markale dib ugu yeeray, waxaana dhammaan safaradan ay khuseeyaan doorashooyinka 2021-ka.\nMarkaad madaxda puntland KU waalan jirtaa la gaaray hhhh\nMr.Dalmar wilkan Xunka ah maxa ka maqan oo uu markasta uhadal haya shaqada madaxweynaha puntland Dr.Saciid Abullahi Danni, ma’isga shaqo udhitay?? puntland waxay Xaq uledahay siyasadeda in aay xafidato,wil xuna in uu iska dhigo qof siyasada puntland xaq uleh.


Muslimiinta Ingiriiska oo la kulmaya tacadiyaad uga imaanaya Police-ka. – Radio Alfurqaan | Xarunta Wararka Sugan\nMuslimiinta Ingiriiska oo la kulmaya tacadiyaad uga imaanaya Police-ka.\nOn Mar 13, 2019 3 0\nWadanka Britin oo ay ku noolyihiin jaaliyado badan oo muslimiin ah, waxaa mudooyinkii dambe soo kordhayay dhibaatooyin iyo tacadiyaad joogta ah oo lagula kacayo dadka muslimiinta.\nDhibaatooyinkan waxaa ku kacaya ciidamada Police-ka wadanka iyo kooxo Gangestirro ah oo hubeysan, kuwaas oo qaabab dhagreysan u beegsanaya muslimiinta gaar ahaan kuwooda nugul sida dumarka iyo caruurta.\nMuuqaal dhawaan ku baahay baraha bulshada ee Internetka ayaa lagu arkayaa askar dhowr ah oo katirsan ciidamada Police-ka Ingiriiska oo garaacaya nin Muslim ah oo sida muuqata kusugan gurigiisa, waxaana falkaas dulmiga ah fulinaya ugu yaraan 3 askari.\nIlbiriqsiyo kadib markii ay garaacista iyo xadgudubka wadeen ayay dareemeen ciidamada in la duubayo, iyagoona markaas kadib soo xirtay qolka ay ku tacdiibinayaan ninka muslimka ah.\nMuslimiinta Ingiriiska oo ka carooday tallaabadan ayaa sheegay iney soo badaneyso falalka ay ciidamada Police-ku ku beegsanayaan dadka muslimiinta ah, iyagoo aan lagu soo oogin wax dembi ah.\nPolice-ka dalka Ingiriiska ayaa si loo dejiyo carada muslimiinta wuxuu sheegay iney wadaan baaritaanno lagu ogaanayo askarta Police-ka ah ee kasoo muuqday Vedio-ga iyagoo sida xun u garaacaya qofka muslimka ah.\nQaar kamid ah muslimiinta Ingiriiska ku nool ee isticmaala baraha bulshada ayaa hadalka Police-ka ku tilmaamay mid been ah oo aan waxba ka jirin, laguna doonayo in lagu raad tiro xad gudubkan ay ku kaceen askarta.\nDhibaatada ay la kulmayaan muslimiinta ku nool dalkaas kama timaado Police-ka oo keliya, waxaa jira kooxo loo yaqaano gaangastarro wadooyinka dhooban, kuwaas oo si gaar ah u beegsanaya dadka muslimiinta ah.\nKooxahan ayaa si gaar ah u beegsada gabdhaha muslimaadka ah, iyagoo isku daya iney xoog uga siibaan xijaabka iyo Indha shareerka ay wataan.\nWaxay sidoo kale si xun u dilaan caruurta muslimiinta ee waxkabarta iskuullada ama soo aada Masaajidda, waxaana dadka dhibaatooyinkaas la kulmay kamid ah qoysas Soomaliyeed oo in muda ah degan wadanka Ingiriiska.\nInkastoo dowladda Ingiriiska ay sheegato xurriyada diimeed iyo in qofku aamino wuxuu jecelyahay, hadana waxaa lagu tiriyaa wadamada ugu badan ee sida adag loogu xadgudbo dadka muslimiinta ah.\nWaxaa lamid ah dalka Maraykanka, kaas oo warbixin dhawaan soo baxday lagu sheegay in Muslimiintu ay yihiin dadka ugu badan ee la kulma midab takoorka iyo cunsuriyadda.\ncusmaan 2551 posts 5 comments\nKitaabka Al-Arbacuuna-Nisaa’iyah: Sheekh Cali Katiin(Dhageyso 16)\nguuleed\t May 22, 2019 0\nInsha allaah halkaan ka dhegeyso warka subaxnimo oo qodobo kala duwan lagu soo qaatay. Halkaan ka dhegeyso subax…\nKitaabka Qasasul Anbiyaa; Sheekh Cabdi-Raxmaan Firin(Dhageyso 16)


Warkii.com-News and information about Somalia Hub iyo Saanad ciidan oo lagu wareejiyay Dagaalyahanada difaacaya Abuu Mansuur - Warkii.com-News and information about Somalia\nHub iyo Saanad ciidan oo lagu wareejiyay Dagaalyahanada difaacaya Abuu Mansuur\nWararka ka imaanaya magaalada Xudur ee xarunta gobolka Bakool ayaa sheegaya in maamulka Koonfur Galbeed Soomaaliya hub iyo saanad ciidan oo aad u badan ku wareejiyeen dagaalyahanada difaacaya Sheekh Muqtaar Roobow Abuu Mansuur.\nWasiirka amniga maamulka Koonfur Galbeed Soomaaliya Xasan Xuseen Maxamed iyo saraakiil ciidan ayaa lagu soo waramayaa in hub kala duwan iyo saanad ciidan ku wareejiyeen dagaalyahanada taageersan Abuu Mansuur ee dagaalka kula jira Al Shabaab.\nMasuuliyiintan katirsan Maamulka Koonfur Galbeed Soomaaliya ayaa sheegay in ay garab istaagayaan Sheekh Mutaar Roobow Abuu Mansuur oo duulaan culus kusoo qaadeen dagaalyahano aad u hubeesan oo katirsan Al Shabaab.\nWasiirka amniga maamulka Koonfur galbeed Xasan Xuseen Maxamed ayaa horey sheegay in ka maamul ahaan ay ka barbar dagaalami doonaan Sheekh Mukhtaar Roobow Abuu Mansuur oo xiligan wajahaya duulaan kaga yimid Kooxdii uu horey uga tirsanaa ee Al Shabaab.\nCiidamada maamulka Koonfur Galbeed iyo kuwa Milatariga Soomaaliya ee ku sugan magaalada Xudur ayaa heegan buuxa la galiyay, waxaana suurto gal ah in ciidamadan ay gurmad u fidiyaan dagaalyahanada taabacsan Abuu Mansuur ee ku sugan deegaanka Abal ee duleedka magaalada Xudur.\nDagaal xoogan oo u dhaxeeyay dagaalyahanada Al Shabaab iyo maleshiyaad taabacsan Abuu Mansuur ayaa maalmihii lasoo dhaafay ka socday deegaanka Abal ee duleedka magaalada Xudur, waxaana dagaalkan ka dhashay khasaaro badan oo labada dhinac soo kala gaaray.


Ethiopia Oo Soo Dhaweysay In Turkigu Dhexdhexaadin Ka Galo Dagaalka Xadka Ee Iyaga Iyo Sudan – Horn Cable Tv\nEthiopia Oo Soo Dhaweysay In Turkigu Dhexdhexaadin Ka Galo Dagaalka Xadka Ee Iyaga Iyo Sudan\n0\tFebruary 16, 2021 8:01 pm\nAnkara, (HCTV) – Dawladda Ethiopia ayaa sheegtay inay soo dhaweynayso dhexdhexaadinta dowladda Turkiga ay ka geysanayso colaadda dhawaan ka dhacday xadka ay la wadaagto Sudaan, sida uu sheegay afhayeenka Wasaaradda Arrimaha Dibadda Itoobiya maanta oo Salaasa ah.\nDanjire Dina Mufti oo wareysi gaar ah siisay wakaaladda Anadolu Agency, ayaa hoosta ka xariiqday in khilaafka xadka Ethiopia iyo Sudan lagu xallin karo qaab diblomaasiyadeed.\nEthiopia iyo Sudan ayaa wadaaga xuduud dhererkeedu yahay 1,600-km (994-mayl), waxaanay khilaaf mudo dheer ahi uu ka taagnaa Saddax xagalka Fashaga, oo ah xuduud tobanaan sano qaadatay oo muran badan ka taagnaa oo aan si adag loo kala xadayn.\nAfhayeenku waxa kaloo bogaadiyey xidhiidhka wax ku oolka ah ee ka dhex jira Geeska Afrika in kasta oo arrimaha dhowaanahan lagala hadlayey Sudaan. “Haddii aan la buunbuunin, waxaan hadda xidhiidh weyn oo aanu la leenahay Ereteria, Jabuuti, Soomaaliya, Kenya, iyo Sudaan inkasta oo xaalad aan fiicnayn oo xuduudeed laga abuuray maalin dhaweyd xadka Sudan aanu la leenahay,” ayuu yidhi. Waxaanu sidoo kale ku booriyay guud ahaan gobolka iskaashiga iyo samaynta jawi wada jir ah oo ka hana qaada guud ahaan gobolka. “Xidhriidhka woqooyiga wuxuu isku badalayaa dhinaca wanaagsan. Sikastaba, waxaan u baahanahay inaan iska kaashano arintan,” ayuu sidoo kale xusay. Isagoo ka hadlaya howlgalka ka socda Tigray.\nWaxaanu tilmaamay in Itoobiya ay durba bilowday anaya ballaadhisay gargaarka bani’aadamnimo oo la gaadhsiinayo dhammaan gobolka Tigrayga oo dhan. “Illaa iyo hadda, 80% gobolka waa la daboolay. Inta hadhayna ugu dambeyn way furmayaan, Itoobiyana waxay abaabulaysaa kaalmadeeda aaggaas,” ayuu raaciyay Dina.


Hormuud Foundation oo lacag u qaybisay boqollaal Qoys oo barakacayaal ah |\nHormuud Foundation oo lacag u qaybisay boqollaal Qoys oo barakacayaal ah\norder Intagra online cheap, generic zithromax. Hay’adda Hormuud Foundation ayaa maanta deegaanka ceelasha biyaha ee duleedka magaalada Muqdisho deeq lacageed ugu qaybisay boqollaal qoys oo kasoo barakacay deegaanno ka tirsan gobolka Shabeellada Hoose.\nGuddoomiyaha Hormuud Foundation, C/llaahi Nuur Cismaan oo saxaafadda la hadlay ayaa sheegay in qoysaska barakacayaasha ah ay badankood yihiin kuwii kasoo barakacay degmada Qoryooley iyo tuulooyinka hoos-taga sida Farxaano iyo meelo kale ayna heystaan duruufo dhinaca nolosha ah.\n“Haddii aan nahay Hormuud Foundation horay ayaan u nimid goobtan si aan u qiimeyno xaaladda ay dadkan ku nool yihiin iyo baahida ay qabaan annagoo mar walba u taagan inaan dadka Soomaaliyed la qaybsano marxalada iyo culeysyada haysta, waxaan maanta halkaan u joognaa inaan caawino ku dhawaad 300-qoys oo dadkaas ka mid ah,” ayuu yiri guddoomiyaha.\nSidoo kale, C/llaahi Nuur ayaa xusay inay doorteen qoysaskaas inay u qaybiyaan lacago caddaan ah si baahiyaha kala duwan ee ay qabaan ay ugu maareeyaan, isagoo intaas ku daray in qoyskiiba ay gaarsiiyeen $100 (Boqol dollar) oo u dhiganta 2-milyan oo shillinka Soomaaliga ah.\n“Sababta aan u dooranay inaan lacagta siinno waxaa weeye, qofku haddii uu lacag uu haysto wuxuu awood u leeyahay inuu wuxuu doono ku iibsado, dadkana waxaa heysta duruufo kala duwan deegaanku waa ku adag yahay, biil la’aan iyo raashiin xumo,” ayuu C/llaahi Nuur hadalkiisa ku daray.\nWuxuu intaa ku daray in barakacu uusan ku ekeyn deegaankan oo kaliya, balse ay jiraan barakacayaal kale oo ku sugan deegaanno ka tirsan gobolka Sh/Hoose waxaana inoo qorsheysan ayuu yiri inaan gaarno deegaannadaas oo ay ka mid yihiin: Shalambood, Marka iyo meelo kale.\nGuddoomiyaha Hormuud Foundation ayaa dhinaca kale sheegay in todobaadyadii lasoo dhaafay ay biyo dhaamin ka sameeyeen deegaanno ka tirsan Hiiraan, Gal-gaduud iyo Mudug oo haraad xooggan uu ka jiray, isagoo sidoo kale xusay inay Hormuud Foundation horey gurmad ballaaran uga fidisay dadkii ay fatahaaduhu ku saameeyeen gobolka Shabeellada Dhexe, gaar ahaan nawaaxiga magaalada Jowhar.\n“Hormuud ma ahan hay’ad kheyri ah waa shirkad ganacsi, ujeeddada aan kaalmooyinka iyo mashaariicda ugu sameyneyno dadka dhibaateysana waxay tahay in faa’iidada shirkaddu hesho qayb ka mid ay dib ugu celiso bulshada gaar ahaan kuwa dhibaateysan,” ayuu yiri C/llaahi Nuur oo intaa ku daray inay sii wadi doonaan kaalmada ay la garab-taagan yihiin shacabka xilli kasta iyo meel kasta.\nQaar ka mid ah qoysaska barakacayaasha ah ee ka faa’iideystay kaalmadan oo saxaafadda la hadlay ayaa shirkada Hormuud uga mahad-celiyay deeqda ay soo gaarsiisay oo ay sheegeen inay kusoo aadday xili ay aad ugu baahnaayeen ayna haystaan duruufo kala duwan oo dhinaca nolosha ah, waxaana wejiyadooda ka muuqatay dadkaas farxad markii lacagahaas loo qaybiyay.\n– See more at: http://hiiraan.com/news/2014/May/wararka_maanta10-46515.htm#sthash.Hq9gF23D.dpuf


Saaxiibada caalamka oo dhinacyada Galmudug ku boorrinaya inay mudnaanta siiyaan dib u heshiisiinta | UNSOM\n21:07 - 06 Apr\nSaaxiibada caalamka oo dhinacyada Galmudug ku boorrinaya inay mudnaanta siiyaan dib u heshiisiinta\nSaaxiibada caalamka (Qaramada Midoobay, Midowga Afrika, Midowga Yurub, Urur-Goboleedka IGAD, Itoobiya, Talyaaniga, Sweden, Boqortooyada Midowday ee Ingiriiska iyo Dowladda Maraykanka) waxay si dhow ula socdaan arrimaha ka soo cusboonaaday Galmudug. Saaxiibada caalamka waxaa dhiirri geliyay tallaabooyinkii wanaagsanaa ee dhinacyadu qaadeen todobaadyadii la soo dhaafay kuna fureen wadahadal lagu gaarayo dib u heshiisiin, laguna qabanayo doorashooyin loo wada dhanyahay laguna dhisayo maamul salballaaran oo muhiim u ah sharciyadda, amni hagaagsan iyo taabba-galnimada Dowlad Goboleedka Galmudug.\nSaaxiibada caalamka waxay ka niyad jabsanyihiin wararka sheegaya in wadahadalladii ay hakad galeen. Saaxiibada caalamka waxay ku boorrinayaan dhamaan dhinacyada inay sii wadaah wadahadallada si niyad sami lehna u sii wadaan oo ay raadiyaan dhamaan fursadaha lagu gaarayo dib u heshiisiin, mudnaantana lagu siinayo dhismaha maamul loo wada dhanyahay oo ay yeelato Galmudug.\nSaaxiimadu waxay ugu baaqayaan dhamaan dhinacyada inay ka fogaadaan fal kasta oo wiiqi kara dadaallada dib u heshiisiinta, una diyaargaroobaan fududaynta geedi-socodka dib u heshiisiineed haddii dhamaan dhinacyadu isku afgartaan.\n Soomaaliya oo lagu qabtay kulan hordhac u ah shirka London\n Dowladda Jarmalka oo Soomaaliya u ballanqaadday deeq dhan 70 milyan oo Yuuro